2010R0920 — SK — 30.11.2011 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B NARIADENIE KOMISIE (EÚ) č. 920/2010 zo 7. októbra 2010 ktorým sa v rámci systému Únie na obchodovanie s emisnými kvótami podľa smernice Európskeho parlamentu a Rady 2003/87/ES a rozhodnutia Európskeho parlamentu a Rady č. 280/2004/ES zriaďuje register Únie na obdobia končiace 31. decembra 2012 (Text s významom pre EHP) (Ú. v. ES L 270, 14.10.2010, p.1)

Zmenené a doplnené:









▼B

▼M1

NARIADENIE KOMISIE (EÚ) č. 920/2010

zo 7. októbra 2010

ktorým sa v rámci systému Únie na obchodovanie s emisnými kvótami podľa smernice Európskeho parlamentu a Rady 2003/87/ES a rozhodnutia Európskeho parlamentu a Rady č. 280/2004/ES zriaďuje register Únie na obdobia končiace 31. decembra 2012

▼B

(Text s významom pre EHP)







EURÓPSKA KOMISIA, so zreteľom na Zmluvu o fungovaní Európskej únie, so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES ( 1 ), a najmä na jej článok 19, so zreteľom na rozhodnutie Európskeho parlamentu a Rady č. 280/2004/ES z 11. februára 2004 o mechanizme sledovania emisií skleníkových plynov v Spoločenstve a uplatňovania Kjótskeho protokolu ( 2 ), a najmä na jeho článok 6 ods. 1 prvý pododsek druhú vetu, po konzultácii s európskym dozorným úradníkom pre ochranu údajov, keďže: (1) V článku 6 rozhodnutia č. 280/2004/ES sa vyžaduje, aby Únia a jej členské štáty pri vytváraní a prevádzke registrov a CITL uplatňovali funkčné a technické špecifikácie pre normy výmeny údajov platné pre systémy registrov na základe Kjótskeho protokolu prijaté rozhodnutím 12/CMP.1 konferencie zmluvných strán UNFCCC, ktorá bola zároveň zasadnutím zmluvných strán Kjótskeho protokolu (ďalej len „rozhodnutie 12/CMP.1“). (2) V článku 19 ods. 1 smernice 2003/87/ES o vytvorení systému obchodovania s emisnými kvótami skleníkových plynov v Spoločenstve (ďalej len „ETS“) sa vyžaduje, aby boli všetky kvóty držané v registri Únie na účtoch spravovaných členskými štátmi. S cieľom zabezpečiť možnosť držby kjótskych jednotiek a kvót na tých istých účtoch v registri Únie musí register Únie spĺňať aj funkčné a technické špecifikácie pre normy výmeny údajov platné pre systémy registrov na základe Kjótskeho protokolu prijaté rozhodnutím 12/CMP.1. (3) V článku 20 smernice 2003/87/ES sa vyžaduje vytvorenie nezávislého protokolu transakcií (ďalej len „protokol transakcií EÚ“ alebo „EUTL“), do ktorého sa zaznamenáva vydanie, prevod a zrušenie kvót. V článku 6 ods. 2 rozhodnutia č. 280/2004/ES sa vyžaduje, aby sa informácie o vydávaní, držbe, prevode, nadobúdaní, zrušení a odobratí jednotiek prideleného množstva, jednotiek sekvestrácie, jednotiek zníženia emisií a certifikovaných znížení emisií a o prenose jednotiek prideleného množstva, jednotiek zníženia emisií a certifikovaných znížení emisií sprístupnili na účely protokolu transakcií. (4) V článku 19 ods. 3 smernice 2003/87/ES sa vyžaduje, aby sa vypracovalo nariadenie o normalizovanom a zabezpečenom systéme registrov vo forme normalizovaných elektronických databáz, ktoré obsahujú bežné prvky dát na vyhľadávanie vydania, držania, prevodu a zrušenia kvót tak, aby sa umožnil prístup verejnosti a zachovanie dôvernosti a aby sa zabezpečilo, že sa neuskutočnia žiadne prevody v rozpore so záväzkami vyplývajúcimi z Kjótskeho protokolu. (5) Každý register zriadený v súlade s článkom 6 rozhodnutia č. 280/2004/ES by mal obsahovať aspoň jeden holdingový účet strany, jeden vyraďovací účet a stornovacie a nahradzovacie účty požadované podľa rozhodnutia 13/CMP.1 konferencie zmluvných strán UNFCCC, ktorá bola zároveň zasadnutím zmluvných strán Kjótskeho protokolu (ďalej len „rozhodnutie 13/CMP.1“), a register Únie, v ktorom sa držia všetky emisné kvóty podľa článku 19 smernice 2003/87/ES, by mal obsahovať prevádzkové účty a užívateľské účty požadované na účely plnenia požiadaviek uvedenej smernice. Každý účet by mal byť zriadený v súlade s normalizovanými postupmi, aby sa zabezpečila celistvosť systému registrov a prístup verejnosti k informáciám uchovávaným v tomto systéme. (6) Jednotky prideleného množstva (ďalej len „AAU“) podľa rozhodnutia 13/CMP.1 by sa mali vydávať v rámci každého registra zriadeného v súlade s článkom 6 rozhodnutia č. 280/2004/ES, zatiaľ čo emisné kvóty by sa mali vydávať v rámci registra Únie. Je potrebné, aby sa registroch zriadených v súlade s článkom 6 rozhodnutia č. 280/2004/ES uchovávalo množstvo AAU rovnajúce sa množstvu emisných kvót, ktoré tieto registre vydali v registri Únie, aby sa zabezpečilo, že všetky transakcie s emisnými kvótami budú zodpovedať prevodom AAU prostredníctvom mechanizmu zúčtovania na konci každého obdobia. (7) Keďže členské štáty nemajú žiadny vplyv na množstvo emisných kvót, ktoré sa majitelia účtov rozhodnú preniesť do svojich registrov, akékoľvek prípadné medzinárodné obmedzenia prenosu AAU slúžiacich ako depozit vydaných emisných kvót by spôsobilo vážne ťažkosti v prípade tých registrov, v ktorých sa drží neprimerané množstvo takýchto emisných kvót. Aby sa zabezpečilo rovnomerné rozdelenie rizík, ktorým v tejto súvislosti čelia členské štáty, mal by mechanizmus zúčtovania fungovať tak, že po jeho dokončení bude množstvo AAU držané na zúčtovacom účte v registri Únie zodpovedať množstvu emisných kvót, ktoré sa majú preniesť z obdobia rokov 2008 – 2012. (8) Transakcie s emisnými kvótami v rámci registra Únie by sa mali vykonávať prostredníctvom komunikačného spojenia zahŕňajúceho EUTL, zatiaľ čo transakcie s kjótskymi jednotkami by sa mali vykonávať cez komunikačné spojenie zahŕňajúce EUTL aj medzinárodný protokol transakcií UNFCCC (ďalej len „ITL“). Malo by sa ustanoviť, že členské štáty, ktoré nemôžu vydávať AAU na základe Kjótskeho protokolu, pretože nemajú záväznú povinnosť znižovať emisie, sa môžu naďalej rovnocenne podieľať na systéme EÚ na obchodovanie s emisiami. Takáto účasť by nebola možná v období rokov 2008 – 2012, pretože tieto členské štáty by na rozdiel od všetkých ostatných členských štátov nemohli vydávať emisné kvóty, ktoré sú spojené s AAU uznanými na základe Kjótskeho protokolu. Takáto rovnaká účasť by sa mala umožniť prostredníctvom osobitných mechanizmov v rámci registra Únie. (9) EUTL by mal vykonávať automatizované kontroly všetkých procesov v systéme registrov v súvislosti s emisnými kvótami, overenými emisiami, účtami a kjótskymi jednotkami a ITL by mal vykonávať automatizované kontroly procesov týkajúcich sa kjótskych jednotiek, aby sa zabezpečilo, že nejestvujú žiadne nezrovnalosti. Procesy, ktoré neprejdú týmito kontrolami, by sa mali prerušiť, aby sa zabezpečilo, že transakcie v systéme registrov Únie zodpovedajú požiadavkám smernice 2003/87/ES a požiadavkám vypracovaným podľa UNFCCC a Kjótskeho protokolu. (10) Mali by sa uplatňovať primerané a harmonizované požiadavky na preverovanie a prístupové práva s cieľom chrániť bezpečnosť informácií uchovávaných v integrovanom systéme registrov a mali by sa viesť záznamy týkajúce sa všetkých procesov, prevádzkovateľov a subjektov v systéme registrov. (11) Centrálny správca by mal zabezpečiť čo najmenší výskyt prípadov prerušenia prevádzky systému registrov Únie prijatím všetkých primeraných krokov s cieľom zabezpečiť dostupnosť registra Únie a EUTL a zabezpečením spoľahlivých systémov a postupov na ochranu všetkých informácií. (12) Systém registrov by mal byť schopný zvládnuť zahrnutie leteckej dopravy do systému EÚ na obchodovanie s emisnými kvótami skleníkových plynov od 1. januára 2012. Väčšinu úloh vyplývajúcich z revízie ETS ustanovenej v smernici Európskeho parlamentu a Rady 2009/29/ES z 23. apríla 2009, ktorou sa mení a dopĺňa smernica 2003/87/ES s cieľom zlepšiť a rozšíriť schému Spoločenstva na obchodovanie s emisnými kvótami skleníkových plynov ( 3 ), treba plniť len od 1. januára 2013. Tieto požiadavky sú oddelené od funkcií, ktoré treba zaviesť v roku 2012 z dôvodu zahrnutia činností v odvetví leteckej dopravy do ETS. (13) Vzhľadom na to, že prevádzkovatelia lietadiel sú oprávnení odovzdávať iný súbor emisných kvót ako prevádzkovatelia zariadení, prevádzkovatelia lietadiel by mali disponovať iným typom účtu – holdingovým účtom prevádzkovateľa lietadiel. Emisné kvóty vydané podľa kapitoly II smernice o EÚ ETS, ktorá sa vzťahuje na odvetvie leteckej dopravy, sa odlišujú od doteraz vydaných emisných kvót, keďže sa týkajú emisií, ktoré z väčšej časti nie sú zahrnuté do rozsahu pôsobnosti Kjótskeho protokolu. Ako také by sa mali odlíšiť od iných emisných kvót. (14) V smernici Európskeho parlamentu a Rady 2008/101/ES z 19. novembra 2008, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva ( 4 ), sa vyžaduje, aby sa kjótske jednotky alebo emisné kvóty kryté kjótskymi jednotkami, ktoré odovzdali prevádzkovatelia lietadiel, vyradili do množstva, ktoré je rovnaké ako množstvo emisií z vnútroštátnej leteckej dopravy. Keďže však členské štáty nemôžu ovplyvniť to, či sa prevádzkovatelia lietadiel rozhodnú odovzdať emisné kvóty alebo jednotky podľa kapitoly II, ktoré možno vyradiť, mal by sa zriadiť centralizovaný systém odovzdávania a redistribúcie, ktorý zabezpečuje, aby sa jednotky, ktoré odovzdali prevádzkovatelia lietadiel a ktoré možno vyradiť, zbierali a používali predovšetkým na krytie emisií z vnútroštátnej leteckej dopravy v rovnakej miere vo všetkých členských štátoch. Členské štáty by sa mali v neskoršom štádiu rozhodnúť, ako použiť takto vyzbierané jednotky, ktoré možno vyradiť. (15) Na účely vykonania preskúmania ETS a s cieľom zvládnuť zahrnutie leteckej dopravy do ETS v roku 2012 postačuje zlúčiť na technickej úrovni súčasné funkcie členských štátov týkajúce sa registra ETS a ponechať technické vykonávanie funkcií registra Kjótskeho protokolu na osobitných registroch Kjótskeho protokolu (ďalej len „registre KP“) prevádzkovaných členskými štátmi. (16) S cieľom uskutočniť zmeny uvedené v smernici 2009/29/ES a zvládnuť zahrnutie činností leteckej dopravy do ETS v roku 2012 postačuje zlúčiť na technickej úrovni súčasné funkcie členských štátov týkajúce sa registra ETS a ponechať technické vykonávanie funkcií registra na osobitných registroch prevádzkovaných členskými štátmi, pokiaľ je to potrebné. Takéto riešenie by však nebolo nákladovo efektívne, nakoľko by si v každom členskom štáte vyžadovalo udržiavanie rozsiahlych súbežných kapacít informačných technológií s malým využitím. Z tohto dôvodu sa Komisia spoločne s členskými štátmi snažia vybudovať „konsolidovaný systém európskych registrov“, ktorý by zlúčil funkcie všetkých členských štátov týkajúce sa registra KP súvisiace s informačnými technológiami. (17) Podmienky zúčtovania emisných kvót a kjótskych jednotiek vymedzené v tomto nariadení a možnosť zriadenia konsolidovaného systému európskych registrov sa uplatňujú bez toho, aby bolo dotknuté akékoľvek budúce rozhodnutie Európskej únie o tom, či sa rozhodne zaviazať k spoločnému cieľu Únie v oblasti znižovania emisií alebo stanoviť jednotlivé ciele členských štátov v oblasti znižovania emisií na základe akejkoľvek budúcej medzinárodnej zmluvy o zmene klímy. (18) Podľa článku 19 ods. 4 smernice 2003/87/ES je potrebné ustanoviť postupy riadenia zmien a incidentov v registri Únie, ako aj vhodné podmienky pre register Únie, aby sa umožnili iniciatívy členských štátov týkajúce sa zlepšenia efektívnosti, riadenia administratívnych nákladov a opatrení na kontrolu kvality. Držba všetkých emisných kvót v registri Únie by sa mala zabezpečovať bez toho, aby bolo dotknuté udržiavanie vnútroštátnych registrov emisií nezahrnutých do ETS, a register Únie by mal poskytovať rovnakú kvalitu služieb ako vnútroštátne registre. (19) Nakoľko sa od roku 2009 v rámci systému registrov značne zvýšil počet prípadov podvodov v oblasti DPH, prania špinavých peňazí a iných trestných činností, je potrebné zabezpečiť podrobnejšie a prísnejšie pravidlá pri kontrole informácií o totožnosti, ktoré poskytujú majitelia účtov, ako aj osoby žiadajúce o otvorenie účtov. Navyše je potrebné, aby členské štáty mohli zamietnuť otvorenie účtu tým žiadateľom, o ktorých sa možno oprávnene domnievať, že by chceli zneužiť systém registrov na účely podvodu. Napokon sa vypracujú podrobné pravidlá v záujme rýchleho a účinného poskytovania údajov orgánom presadzovania práva, ktoré by potom mali byť schopné využívať takto získané údaje na účely vyšetrovania. (20) Nariadením Komisie (ES) č. 994/2008 z 8. októbra 2008 o normalizovaných a zabezpečených systémoch registrov v súlade so smernicou Európskeho parlamentu a Rady 2003/87/ES a rozhodnutím Európskeho parlamentu a Rady č. 280/2004/ES ( 5 ) sa od roku 2012 zrušuje a nahrádza nariadenie Komisie (ES) č. 2216/2004 z 21. decembra 2004 o normalizovaných a zabezpečených systémoch registrov v súlade so smernicou Európskeho parlamentu a Rady 2003/87/ES a s rozhodnutím Európskeho parlamentu a Rady č. 280/2004/ES ( 6 ). Keďže sa týmto nariadením do značnej miery menia ustanovenia o niekoľkých regulovaných oblastiach uplatniteľné od 1. januára 2012, v záujme zrozumiteľnosti je potrebné zrušiť a nahradiť nariadenie (ES) č. 994/2008 v celom rozsahu a súčasne zachovať účinnosť zrušenia a nahradenia nariadenia (ES) č. 2216/2004, ustanoveného v nariadení (ES) č. 994/2008. (21) Nakoľko nariadenie (ES) č. 2216/2004 ostáva účinné až do konca roku 2011, je potrebné prijať určité čiastočné zmeny a doplnenia uvedeného nariadenia, a to s okamžitou účinnosťou. Tieto zmeny a doplnenia sa týkajú boja proti podvodom a iných trestných činností a procesu odovzdávania. V záujme zrozumiteľnosti by sa mali vypustiť aj zastarané ustanovenia. Keďže by sa zmeny a doplnenia týkajúce sa činností v oblasti boja proti podvodom a procesu odovzdávania mali uplatňovať čo najskôr, toto nariadenie by malo nadobudnúť účinnosť bezodkladne po svojom uverejnení. (22) Nariadenie (ES) č. 2216/2004 by sa preto malo zodpovedajúcim spôsobom zmeniť a doplniť s okamžitou účinnosťou. Uvedené nariadenie by sa malo od 1. januára 2012 zrušiť. (23) V súlade so smernicou Európskeho parlamentu a Rady 2003/4/ES z 28. januára 2003 o prístupe verejnosti k informáciám o životnom prostredí, ktorou sa zrušuje smernica Rady 90/313/EHS ( 7 ), a v súlade s rozhodnutím 13/CMP.1, by sa mali pravidelne uverejňovať osobitné správy, aby sa zabezpečil prístup verejnosti k informáciám uchovávaným v integrovanom systéme registrov v súlade s určitými požiadavkami dôvernosti. (24) Právne predpisy Únie týkajúce sa ochrany osôb v súvislosti so spracovaním osobných údajov a voľným pohybom týchto údajov, najmä smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov ( 8 ), smernica Európskeho parlamentu a Rady 2002/58/ES z 12. júla 2002 týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) ( 9 ) a nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov ( 10 ), by sa mali dodržiavať, ak sa vzťahujú na informácie uchovávané a spracúvané podľa tohto nariadenia. (25) Opatrenia ustanovené v tomto nariadení sú v súlade so stanoviskom Výboru pre zmenu klímy, keďže: PRIJALA TOTO NARIADENIE:







KAPITOLA I

PREDMET ÚPRAVY A VYMEDZENIE POJMOV

Článok 1

Predmet úpravy

►M1 Týmto nariadením sa ustanovujú všeobecné požiadavky, ako aj požiadavky na prevádzku a udržiavanie normalizovaného a zabezpečeného systému registrov tvoreného registrami, ako aj nezávislého protokolu transakcií ustanoveného v článku 20 ods. 1 smernice 2003/87/ES a v článku 6 rozhodnutia č. 280/2004/ES, a to na obdobia končiace 31. decembra 2012. ◄ Ustanovuje sa v ňom aj komunikačný systém medzi systémom registrov a medzinárodným protokolom transakcií, ktorý zriaďuje, prevádzkuje a udržiava Sekretariát Rámcového dohovoru Organizácie Spojených národov o zmene klímy (UNFCCC).

▼M1

Článok 1a

Rozsah pôsobnosti

Toto nariadenie sa vzťahuje na kvóty vytvorené v rámci systému Únie na obchodovanie s emisnými kvótami na obdobia končiace 31. decembra 2012 a na kjótske jednotky.

▼B

Článok 2

Vymedzenie pojmov

Na účely tohto nariadenia sa uplatňuje vymedzenie pojmov ustanovené v článku 3 smernice 2003/87/ES. Uplatňuje sa aj toto vymedzenie pojmov:

1. „majiteľ účtu“ znamená osobu, ktorá vlastní účet v systéme registrov;

2. „centrálny správca“ znamená osobu, ktorú Komisia vymenovala podľa článku 20 smernice 2003/87/ES;

3. „príslušný orgán“ znamená orgán alebo orgány určené členským štátom podľa článku 18 smernice 2003/87/ES;

4. „strana KP“ znamená zmluvnú stranu Kjótskeho protokolu;

5. „obchodná platforma“ znamená akýkoľvek typ multilaterálnej výmeny, ktorá spája alebo umožňuje spájanie záujmov viacerých tretích strán nakupovať a predávať záujmy, tak ako sa vymedzuje v článku 4 smernice Európskeho parlamentu a Rady 2004/39/ES ( 11 ), a to v prípade, keď kupované alebo predávané záujmy predstavujú emisné kvóty alebo kjótske jednotky;

6. „overovateľ“ znamená overovateľa, ako sa definuje v písmene m) oddiele 5 bode 2 prílohy I k rozhodnutiu 2007/589/ES ( 12 );

7. „jednotky prideleného množstva“ alebo „AAU“ znamenajú jednotky vydané podľa článku 7 ods. 3 rozhodnutia č. 280/2004/ES;

8. „emisné kvóty podľa kapitoly II“ znamenajú emisné kvóty vydané podľa kapitoly II smernice 2003/87/ES;

9. „emisné kvóty podľa kapitoly III“ znamenajú všetky emisné kvóty nevydané podľa kapitoly II smernice 2003/87/ES;

10. „dlhodobé CER“ alebo „lCER“ znamenajú jednotky vydané na projektovú aktivitu zalesňovania alebo opätovného zalesňovania v rámci CDM v súlade s rozhodnutím 5/CMP.1 konferencie zmluvných strán, ktorá bola zároveň zasadnutím zmluvných strán Kjótskeho protokolu; ich platnosť končí na konci úverovacieho obdobia znižovania emisií projektovej aktivity zalesňovania alebo opätovného zalesňovania v rámci CDM, pre ktoré boli vydané;

11. „jednotka sekvestrácie“ alebo „RMU“ znamená jednotku vydanú podľa článku 3 Kjótskeho protokolu;

12. „dočasné CER“ alebo „tCER“ znamenajú jednotky vydané na projektovú aktivitu zalesňovania alebo opätovného zalesňovania v rámci CDM v súlade s rozhodnutím 5/CMP.1, ich platnosť končí na konci obdobia záväzkov Kjótskeho protokolu nasledujúceho po období, pre ktoré boli vydané;

13. „proces“ znamená automatizovaný technický prostriedok na vykonanie činnosti týkajúcej sa účtu alebo jednotky v registri;

14. „transakcia“ znamená proces zahŕňajúci prevod emisnej kvóty alebo kjótskej jednotky z jedného účtu na druhý;

15. „odovzdanie“ znamená zúčtovanie emisných kvót alebo kjótskych jednotiek prevádzkovateľom alebo prevádzkovateľom lietadla zodpovedajúcich množstvu overených emisií jeho zariadenia alebo lietadla;

16. „stornovanie“ znamená definitívne zrušenie kjótskej jednotky jej vlastníkom bez jej zúčtovania oproti overeným emisiám;

17. „zrušenie“ znamená definitívne zrušenie emisnej kvóty jej vlastníkom bez jej zúčtovania oproti overeným emisiám;

18. „vyradenie“ znamená zúčtovanie kjótskej jednotky stranou Kjótskeho protokolu oproti nahlásenému množstvu emisií danej strany;

19. „pranie špinavých peňazí“ znamená pranie špinavých peňazí podľa vymedzenia v článku 1 ods. 2 smernice Európskeho parlamentu a Rady 2005/60/ES ( 13 );

20. „závažný trestný čin“ znamená závažný trestný čin podľa vymedzenia v článku 3 ods. 5 smernice 2005/60/ES;

21. „financovanie terorizmu“ znamená financovanie terorizmu podľa vymedzenia v článku 1 ods. 4 smernice 2005/60/ES;

22. „správca registra“ znamená správcu registra Únie alebo akéhokoľvek iného registra Kjótskeho protokolu;

23. „vnútroštátny správca“ znamená subjekt, ktorý je v mene členského štátu zodpovedný za riadenie súboru užívateľských účtov patriacich do právomoci členského štátu v rámci registra Únie, a ktorý je určený v súlade s článkom 6;

24. „správca účtu“ znamená správcu určeného pre konkrétny typ účtu uvedený v treťom stĺpci tabuľky I-I v prílohe I;

▼M1

25. „riaditelia“ zahŕňajú osoby riadiace každodennú prevádzku právnickej osoby v praxi;

26. „stredoeurópsky čas“ znamená stredoeurópsky letný čas počas obdobia letného času podľa vymedzenia v článkoch 1, 2 a 3 smernice Európskeho parlamentu a Rady 2000/84/ES ( 14 ).

▼B







KAPITOLA II

SYSTÉM REGISTROV

Článok 3

Registre

1. Každý členský štát a Únia na účely plnenia svojich povinností ako zmluvné strany KP a podľa článku 6 rozhodnutia č. 280/2004/ES s cieľom zabezpečiť presné zúčtovanie kjótskych jednotiek prevádzkujú register (ďalej len „register KP“) vo forme normalizovanej elektronickej databázy, ktorá spĺňa požiadavky UNFCCC týkajúce sa registrov, a najmä funkčné a technické špecifikácie pre normy výmeny údajov platné pre systémy registrov na základe Kjótskeho protokolu vypracované podľa rozhodnutia 12/CMP.1 konferencie zmluvných strán, ktorá bola zároveň zasadnutím zmluvných strán Kjótskeho protokolu.

▼M1

2. Týmto sa zriaďuje register Únie na obdobia končiace 31. decembra 2012 v rámci systému Únie na obchodovanie s emisnými kvótami. Od 1. januára 2012 členské štáty na účely plnenia svojich povinností podľa článku 19 smernice 2003/87/ES zabezpečiť presné zúčtovanie emisných kvót používajú register Únie, ktorý pre Európske spoločenstvo ako osobitnú stranu KP slúži aj ako register KP. Register Únie zabezpečuje pre vnútroštátnych správcov a majiteľov účtov vykonávanie všetkých procesov opísaných v kapitolách IV až VI.

▼B

3. Odchylne od odseku 1 sa od členských štátov, ktoré nemôžu vydávať AAU z iného dôvodu ako z toho, že boli v rámci UNFCCC označené ako neoprávnené na prevod ERU, AAU a CER v súlade s ustanoveniami rozhodnutia 11/CMP.1 konferencie zmluvných strán, ktorá bola zároveň zasadnutím zmluvných strán Kjótskeho protokolu (ďalej len „členské štáty bez registra KP“), nepožaduje zriadenie registra KP.

4. Register Únie a každý iný register KP musí spĺňať funkčné a technické špecifikácie pre normy výmeny údajov platné pre systémy registrov na základe Kjótskeho protokolu vypracované podľa rozhodnutia 12/CMP.1, ako aj požiadavky týkajúce sa hardvéru, siete a softvéru a bezpečnosti ustanovené v špecifikáciách pre výmenu údajov a v technických špecifikáciách uvedených v článku 71.

Článok 4

Protokol transakcií Európskej únie

▼M1

1. Týmto sa zriaďuje protokol transakcií Európskej únie (ďalej len „EUTL“) vo forme normalizovanej elektronickej databázy podľa článku 20 smernice 2003/87/ES na účely transakcií v rozsahu pôsobnosti tohto nariadenia. EUTL slúži aj na zaznamenávanie všetkých informácií v súvislosti s držbou a prevodmi kjótskych jednotiek v súlade s článkom 6 ods. 2 rozhodnutia č. 280/2004.

▼B

2. Centrálny správca prevádzkuje a udržiava EUTL v súlade s ustanoveniami tohto nariadenia.

3. EUTL musí byť schopný kontrolovať a zaznamenávať všetky procesy uvedené v článku 3 ods. 2 a musí spĺňať funkčné a technické špecifikácie pre normy výmeny údajov platné pre systémy registrov na základe Kjótskeho protokolu vypracované podľa rozhodnutia 12/CMP.1, ako aj požiadavky týkajúce sa hardvéru, siete a softvéru ustanovené v špecifikáciách pre výmenu údajov a v technických špecifikáciách uvedených v článku 71.

4. EUTL musí byť schopný zaznamenávať všetky procesy opísané v kapitolách IV až VI.

Článok 5

Komunikačné spojenia medzi registrami, ITL a EUTL

1. Register Únie a každý iný register KP udržiava komunikačné spojenie s medzinárodným protokolom transakcií UNFCCC (ďalej len „ITL“) na účely oznamovania transakcií, v rámci ktorých dochádza k prevodu kjótskych jednotiek do alebo z iných registrov KP.

2. EUTL udržiava aj komunikačné spojenie s ITL na účely zaznamenávania a kontrolovania prevodov uvedených v odseku 1. Na tento účel oznamuje ITL protokolu transakcií EÚ všetky navrhované prevody zahŕňajúce register KP ešte pred zaznamenaním prevodu.

3. Register Únie udržiava aj priame komunikačné spojenie s EUTL na účely kontrolovania a zaznamenávania transakcií, v rámci ktorých dochádza k prevodu emisných kvót, ako aj na účely procesov riadenia účtov opísaných v kapitole IV. Všetky transakcie zahŕňajúce emisné kvóty sa uskutočňujú v rámci registra Únie a zaznamenáva ich a kontroluje EUTL, nie ITL.

4. Výbor pre zmenu klímy sa môže rozhodnúť zlúčiť externé komunikačné spojenia, infraštruktúru pre informačné technológie, postupy týkajúce sa prístupu k užívateľským účtom a mechanizmy správy účtov KP v rámci registra Únie s tými, ktoré sú súčasťou všetkých iných registrov KP, do konsolidovaného systému európskych registrov, ktorý udržiava centrálny správca. Po prijatí takéhoto rozhodnutia Komisia navrhuje zmeny a doplnenia tohto nariadenia s cieľom vymedziť podmienky vykonávania konsolidovaného systému európskych registrov.

5. Centrálny správca môže vytvoriť obmedzené komunikačné spojenie medzi EUTL a registrom pristupujúcej krajiny v záujme umožnenia komunikácie takýchto registrov s ITL prostredníctvom EUTL a zaznamenávania údajov o overených emisiách prevádzkovateľov v EUTL. Pred vytvorením takéhoto komunikačného spojenia musia tieto registre úspešne prejsť všetkými testovacími a inicializačnými postupmi.

Článok 6

Vnútroštátni správcovia a správcovia registrov KP

1. Každý členský štát určí vnútroštátneho správcu. Členský štát má prostredníctvom svojho vnútroštátneho správcu prístup k svojim vlastným účtom a účtom v registri Únie v rámci svojej právomoci a jeho prostredníctvom ich aj spravuje. Vnútroštátny správca každého členského štátu koná aj ako správca jeho registra KP. Správca registra KP prevádzkuje a udržiava register KP svojho členského štátu v súlade s ustanoveniami tohto nariadenia.

2. Centrálny správca prevádzkuje a udržiava register Únie. Centrálny správca koná aj ako správca registra KP tej časti registra Únie, ktorá je registrom KP EÚ.

3. Členské štáty aj Komisia zabezpečujú, aby medzi vnútroštátnymi správcami, centrálnym správcom a majiteľmi užívateľských účtov nedochádzalo k žiadnemu konfliktu záujmov.

4. Každý členský štát oznamuje Komisii údaje o totožnosti a kontaktné údaje o svojom vnútroštátnom správcovi.

5. Komisia koordinuje vykonávanie tohto nariadenia so správcami registrov každého členského štátu a centrálnym správcom. Komisia uskutočňuje najmä konzultácie s pracovnou skupinou správcov vytvorenou v rámci Výboru pre zmenu klímy o otázkach a postupoch týkajúcich sa prevádzky registrov a vykonávania tohto nariadenia. Pracovná skupina správcov schvaľuje spoločné prevádzkové postupy na vykonávanie tohto nariadenia vrátane postupov riadenia zmien a incidentov, pokiaľ ide o register Únie. Rokovací poriadok pracovnej skupiny správcov registrov prijíma Výbor pre zmenu klímy.

6. Centrálny správca, príslušné orgány a vnútroštátni správcovia vykonávajú procesy iba v prípadoch, keď sú tieto potrebné na výkon ich príslušných funkcií.







KAPITOLA III

JEDNOTKY

Článok 7

Jednotky

1. V registri Únie možno viesť emisné kvóty podľa kapitoly II a emisné kvóty podľa kapitoly III.

2. V každom registri KP a v registri Únie možno viesť AAU, ERU, CER, RMU, lCERs a tCER (označené spoločným názvom „kjótske jednotky“).







KAPITOLA IV

ÚČTY







ODDIEL 1

Ustanovenia platné pre všetky účty

Článok 8

Účty

1. Register Únie obsahuje účty uvedené v prílohe I v časti s názvom „II. Prevádzkové účty“ a „III. Užívateľské účty v registri Únie“.

2. Register Únie a každý iný register KP obsahuje účty uvedené v prílohe I v časti s názvom „I. Účty strany KP v registroch KP“.

3. Typy jednotiek, ktoré možno držať na každom type účtu, sa ustanovujú v prílohe I, a typy transakcií, ktoré môže každý typ účtu iniciovať alebo prijať, sa ustanovujú v prílohe II.

Článok 9

Stav účtu

1. Stav účtu musí byť: otvorený, neaktívny, zablokovaný alebo zatvorený.

2. Zo zablokovaných účtov nemožno iniciovať žiadne procesy s výnimkou procesu odovzdávania jednotiek, zápisu overených emisií a aktualizovania údajov o účte.

3. Zo zatvorených účtov nemožno iniciovať žiadne procesy. Zatvorený účet nemožno znovu otvoriť a nesmie prijímať žiadne prevody jednotiek.

Článok 10

Správa účtov

1. Každý účet má správcu, ktorý je zodpovedný za správu účtu v mene členského štátu alebo v mene Únie.

2. Správca účtu je určený pre každý typ účtu v treťom stĺpci tabuľky I-1 v prílohe I.

3. Správca účtu je zodpovedný za otvorenie účtu, pozastavenie prístupu k účtu alebo zatvorenie účtu, za schvaľovanie splnomocnených zástupcov na účely povolenia takých zmien údajov o účte, ktoré si vyžadujú súhlas správcu, ako aj za iniciovanie transakcií, ak to vyžaduje majiteľ účtu v súlade s článkom 19 ods. 4.

4. Užívateľské účty podliehajú zákonom a patria do právomoci členského štátu svojho správcu a jednotky, ktoré sú držané na týchto účtoch, sa považujú za jednotky nachádzajúce sa na území daného členského štátu.

Článok 11

Oznámenia správcov

Centrálny správca informuje majiteľa a správcu účtu v registri Únie o iniciácii a dokončení alebo prerušení každého procesu súvisiaceho s účtom, a to prostredníctvom automatizovaného mechanizmu opísaného v špecifikáciách pre výmenu údajov a v technických špecifikáciách ustanovených v článku 71.







ODDIEL 2

Otvorenie a aktualizácia účtov

Článok 12

Otvorenie účtov strany KP a prevádzkových účtov

1. Komisia dáva pokyn centrálnemu správcovi, aby otvoril účty strany KP Únie a všetky prevádzkové účty v registri Únie s výnimkou národných holdingových účtov pre emisné kvóty.

2. Príslušný orgán členského štátu dáva pokyn vnútroštátnemu správcovi, aby v registri Únie otvoril jeho národný holdingový účet pre emisné kvóty.

3. Pokyny uvedené v odsekoch 1 a 2 obsahujú informácie ustanovené v prílohe III.

4. Do 20 pracovných dní od vydania pokynu správca registra alebo centrálny správca otvorí účet strany KP alebo prevádzkový účet.

Článok 13

Otvorenie osobných holdingových účtov v registri Únie

1. Žiadosť o otvorenie osobného holdingového účtu v registri Únie sa predkladá vnútroštátnemu správcovi členského štátu. Osoba žiadajúca o otvorenie účtu poskytuje informácie, ktoré vyžaduje vnútroštátny správca a ktoré zahŕňajú aspoň informácie ustanovené v prílohe IV.

2. Členský štát vnútroštátneho správcu môže požadovať, aby osoby z EÚ žiadajúce o otvorenie účtu mali svoje trvalé bydlisko/sídlo alebo miesto registrácie v členskom štáte vnútroštátneho správcu, ktorý účet spravuje.

3. Do 20 pracovných dní od doručenia kompletného súboru informácií požadovaných v súlade s odsekmi 1 a 2 a po schválení požadovaného počtu splnomocnených zástupcov v súlade s článkom 20 otvorí vnútroštátny správca osobný holdingový účet v registri Únie alebo informuje osobu žiadajúcu o otvorenie účtu o tom, že jej žiadosť o otvorenie účtu zamieta.

▼M1 —————

▼M1

Článok 13a

Otvorenie obchodného účtu v registri Únie

Od 30. júna 2012 možno požadovať otvorenie obchodných účtov v registri Únie. S výhradou článkov 43 a 44 sa primerane uplatňujú pravidlá platné pre osobné holdingové účty ustanovené v tomto nariadení.

▼B

Článok 14

Otvorenie holdingových účtov obchodnej platformy v registri Únie

▼M1

1. Obchodné platformy môžu predložiť žiadosť o holdingový účet obchodnej platformy v registri Únie. Táto žiadosť sa predkladá vnútroštátnemu správcovi. Osoba žiadajúca o otvorenie účtu poskytuje informácie, ktoré požaduje vnútroštátny správca. Tieto informácie zahŕňajú aspoň informácie uvedené v prílohe III a dôkaz o tom, že obchodná platforma zaisťuje aspoň rovnakú úroveň bezpečnosti ako register Únie v súlade s týmto nariadením.

2. Vnútroštátni správcovia zabezpečujú, aby externé platformy spĺňali technické a bezpečnostné požiadavky opísané v špecifikáciách pre výmenu údajov a v technických špecifikáciách ustanovených v článku 71.

▼B

3. Do 20 pracovných dní od doručenia kompletného súboru informácií požadovaných v súlade s odsekmi 1 a 2 a po schválení požadovaného počtu splnomocnených zástupcov v súlade s článkom 20 otvorí vnútroštátny správca holdingový účet obchodnej platformy v registri Únie alebo informuje osobu žiadajúcu o otvorenie účtu o tom, že jej žiadosť o otvorenie účtu zamieta.

▼M1

4. Súhlas dodatočného splnomocneného zástupcu podľa článku 19 ods. 2 sa nevyžaduje na inicializáciu transakcie v prípade transakcií inicializovaných oslobodenými obchodnými platformami. Obchodnú platformu môže oslobodiť vnútroštátny správca na základe písomnej žiadosti, ak externá obchodná platforma poskytne dôkaz o tom, že uplatňuje bezpečnostné opatrenia, ktorými zaisťuje aspoň takú úroveň bezpečnosti, aká sa zaisťuje na základe požiadavky článku 19 ods. 2 Minimálne technické a bezpečnostné požiadavky sa uvádzajú v špecifikáciách pre výmenu údajov a technických špecifikáciách podľa článku 71. Dotknutý vnútroštátny správca o takýchto žiadostiach bezodkladne informuje Komisiu. Oslobodenie podľa tohto odseku musí Komisia zverejniť.

▼B

Článok 15

Otvorenie holdingového účtu prevádzkovateľa v registri Únie

1. Do 20 pracovných dní od nadobudnutia účinnosti povolenia na emisie skleníkových plynov v súvislosti s prevádzkou nového zariadenia príslušný orgán, ktorý toto povolenie vydal, poskytne vnútroštátnemu správcovi zo svojho členského štátu informácie ustanovené v prílohe VII a prevádzkovateľ predkladá vnútroštátnemu správcovi žiadosť o otvorenie holdingového účtu prevádzkovateľa v registri Únie.

2. Informácie uvedené v odseku 1 môže do termínu stanoveného v odseku 1 poskytnúť vnútroštátnemu správcovi aj prevádzkovateľ, ak tak rozhodne príslušný orgán.

3. Do 20 pracovných dní od doručenia kompletného súboru informácií uvedených v odseku 1 a po schválení požadovaného počtu splnomocnených zástupcov v súlade s článkom 20 vnútroštátny správca otvorí pre každé zariadenie osobitný holdingový účet prevádzkovateľa v registri Únie.

Článok 16

Otvorenie holdingového účtu prevádzkovateľa lietadla v registri Únie

1. Do 20 pracovných dní od schválenia monitorovacieho plánu prevádzkovateľa lietadla alebo do 1. januára 2012 podľa toho, ktorý dátum je neskorší, príslušný orgán poskytne svojmu vnútroštátnemu správcovi informácie ustanovené v prílohe VIII a prevádzkovateľ lietadla predloží vnútroštátnemu správcovi žiadosť o otvorenie holdingového účtu prevádzkovateľa lietadla v registri Únie. Každý prevádzkovateľ lietadla má jeden holdingový účet prevádzkovateľa lietadla.

2. Informácie uvedené v odseku 1 môže do termínu stanoveného v odseku 1 poskytnúť vnútroštátnemu správcovi aj prevádzkovateľ, ak tak rozhodne príslušný orgán.

3. Do 40 pracovných dní od doručenia kompletného súboru informácií uvedených v odseku 1 a po schválení požadovaného počtu splnomocnených zástupcov v súlade s článkom 20 vnútroštátny správca otvorí pre každého prevádzkovateľa lietadla osobitný holdingový účet prevádzkovateľa lietadla v registri Únie.

▼M1

4. Stav holdingového účtu prevádzkovateľa lietadla sa zmení zo zablokovaného na otvorený po zápise overených emisií podľa článku 29 a údaja o stave dodržiavania súladu vypočítaného podľa článku 31 ods. 1, ktorý je väčší ako nula alebo sa rovná nule. Stav účtu sa takisto zmení na otvorený ešte skôr v prípade, ak vnútroštátny správca prijal žiadosť majiteľa účtu o aktiváciu jeho účtu na obchodovanie za predpokladu, že takáto žiadosť obsahuje aspoň akékoľvek požadované prvky ustanovené v špecifikáciách pre výmenu údajov a technických špecifikáciách podľa článku 71.

▼B

Článok 17

Otvorenie účtu overovateľa v registri Únie

1. Žiadosť o otvorenie účtu overovateľa v registri Únie sa predkladá vnútroštátnemu správcovi. Osoba žiadajúca o otvorenie účtu poskytuje informácie, ktoré vyžaduje vnútroštátny správca a ktoré zahŕňajú aspoň informácie ustanovené v prílohe IV a prílohe V.

2. Do 20 pracovných dní od doručenia kompletného súboru informácií uvedených v odseku 1 a po schválení požadovaného počtu splnomocnených zástupcov v súlade s článkom 20 vnútroštátny správca otvorí účet overovateľa v registri Únie.

▼M1

Článok 18

Zamietnutie žiadosti o otvorenie účtu

1. Vnútroštátny správca overuje, či sú informácie a dokumenty poskytnuté na otvorenie účtu úplné, aktuálne, presné a pravdivé.

2. Vnútroštátny správca môže žiadosť o otvorenie účtu zamietnuť:

a) ak sú poskytnuté informácie a dokumenty neúplné, neaktuálne alebo inak nepresné či nepravdivé;

b) ak je potenciálny majiteľ účtu alebo v prípade, že ide o právnickú osobu, ktorýkoľvek z riaditeľov predmetom vyšetrovania alebo bol počas predchádzajúcich piatich rokov odsúdený za účasť na podvode zahŕňajúcom emisné kvóty alebo kjótske jednotky, praní špinavých peňazí, financovaní terorizmu alebo na inej závažnej trestnej činnosti, na ktorú možno účet zneužiť;

c) ak má vnútroštátny správca dôvodné podozrenie, že účet možno zneužiť na účasť na podvode zahŕňajúcom emisné kvóty alebo kjótske jednotky, pranie špinavých peňazí, financovanie terorizmu alebo na inú závažnú trestnú činnosť;

d) z dôvodu ustanoveného vo vnútroštátnom práve.

3. Ak vnútroštátny správca zamietne otvorenie účtu, osoba žiadajúca o otvorenie účtu môže proti tomu namietať podľa vnútroštátnych právnych predpisov prostredníctvom príslušného orgánu, ktorý buď vydá pokyn, aby vnútroštátny správca otvoril účet, alebo potvrdí zamietnutie v odôvodnenom rozhodnutí, s prihliadnutím na požiadavky vnútroštátneho práva, ktoré sledujú legitímny cieľ zlučiteľný s týmto nariadením a ktoré sú primerané.

▼B

Článok 19

Splnomocnení zástupcovia

▼M1

1. Každý účet s výnimkou účtu overovateľa má aspoň dvoch splnomocnených zástupcov. Účet overovateľa má aspoň jedného splnomocneného zástupcu. Splnomocnení zástupcovia iniciujú transakcie a iné procesy v mene majiteľa účtu.

2. Účty môžu mať jedného alebo viacerých dodatočných splnomocnených zástupcov. Na inicializáciu transakcie sa okrem súhlasu splnomocneného zástupcu vyžaduje aj súhlas dodatočného splnomocneného zástupcu s výnimkou:

a) prevodov na účet, ktorý je uvedený v zozname dôveryhodných účtov v registri Únie majiteľa účtu,

b) transakcií inicializovaných obchodnými platformami oslobodenými podľa článku 14 ods. 4 a

c) odovzdania kvót, ERU a CER podľa kapitoly VI oddielu 3.

▼M1

2a. Okrem splnomocnených zástupcov uvedených v odseku 1 môžu mať účty aj splnomocnených zástupcov, ktorí majú k účtom prístup len na účely prezerania.

▼B

3. Správca účtu môže majiteľom užívateľských účtov umožniť prístup k ich účtom prostredníctvom obchodnej platformy. Majitelia účtov, ktorí umožňujú prístup k svojmu účtu prostredníctvom obchodnej platformy, navrhujú za splnomocneného zástupcu osobu, ktorá je už splnomocneným zástupcom holdingového účtu obchodnej platformy.

4. Ak splnomocnený zástupca nemá prístup k internetu, môže takisto vyžadovať od správcu účtu, aby inicioval transakcie v jeho mene za predpokladu, že správca takéto žiadosti schváli a že nedošlo k pozastaveniu prístupu v súlade s článkom 27.

5. V špecifikáciách pre výmenu údajov a v technických špecifikáciách sa môže stanoviť maximálny počet splnomocnených zástupcov a dodatočných splnomocnených zástupcov pre každý typ účtu. Vnútroštátny správca môže pre svoj účet počet splnomocnených zástupcov znížiť, nemôže však ísť o hodnotu nižšiu ako tri.

6. Splnomocnení zástupcovia a dodatoční splnomocnení zástupcovia musia byť fyzické osoby, ktoré dovŕšili vek 18 rokov. V prípade jedného účtu platí, že splnomocnenými zástupcami alebo dodatočnými splnomocnenými zástupcami musia byť rôzne osoby, kým v prípade viacerých účtov to môže byť jedna a tá istá osoba. Členský štát vnútroštátneho správcu môže požadovať, že aspoň jeden zo splnomocnených zástupcov užívateľských účtov musí mať trvalé bydlisko v členskom štáte vnútroštátneho správcu spravujúceho účet.

Článok 20

Navrhovanie a schvaľovanie splnomocnených zástupcov a dodatočných splnomocnených zástupcov

1. Pri predkladaní žiadosti o otvorenie účtu osoba žiadajúca o otvorenie účtu navrhuje aspoň dvoch splnomocnených zástupcov a v prípade, že to povolí správca účtu, môže navrhnúť dodatočných splnomocnených zástupcov.

2. Pri navrhovaní splnomocneného zástupcu alebo dodatočného splnomocneného zástupcu poskytuje osoba žiadajúca o otvorenie účtu informácie, ktoré požaduje správca. Tieto informácie obsahujú aspoň dokumenty a údaje o totožnosti nominanta uvedené v prílohe IX.

3. Do 20 pracovných dní od doručenia kompletného súboru informácií požadovaných v súlade s odsekom 2 schváli vnútroštátny správca splnomocneného zástupcu alebo dodatočného splnomocneného zástupcu alebo informuje osobu žiadajúcu o otvorenie účtu o tom, že schválenie zamieta. Ak si hodnotenie nominanta vyžaduje viac času, správca môže proces hodnotenia predĺžiť jedenkrát až o ďalších 20 pracovných dní a o tomto predĺžení informuje osobu žiadajúcu o otvorenie účtu.

▼M1

3a. Vnútroštátny správca overuje, či sú informácie a dokumenty poskytnuté pri navrhovaní splnomocneného zástupcu alebo dodatočného splnomocneného zástupcu úplné, aktuálne, presné a pravdivé.

3b. Vnútroštátny správca môže zamietnuť schválenie splnomocneného zástupcu alebo dodatočného splnomocneného zástupcu:

a) ak sú poskytnuté informácie a dokumenty neúplné, neaktuálne alebo inak nepresné či nepravdivé;

b) ak je potenciálny zástupca predmetom vyšetrovania alebo bol počas predchádzajúcich piatich rokov odsúdený za účasť na podvode zahŕňajúcom emisné kvóty alebo kjótske jednotky, praní špinavých peňazí, financovaní terorizmu alebo na inej závažnej trestnej činnosti, na ktorú možno účet zneužiť;

c) z dôvodu ustanoveného vo vnútroštátnom práve.

▼B

4. Ak vnútroštátny správca zamietol schválenie splnomocneného zástupcu alebo dodatočného splnomocneného zástupcu, môže sa osoba žiadajúca o otvorenie účtu obrátiť s námietkou na príslušný orgán alebo dotknutý orgán podľa vnútroštátnych právnych predpisov a tento orgán buď vydá pokyn, aby vnútroštátny správca nominanta schválil, alebo potvrdí zamietnutie v odôvodnenom rozhodnutí. Schválenie možno zamietnuť, pokiaľ sa proti osobe navrhnutej za splnomocneného zástupcu alebo dodatočného splnomocneného zástupcu vedie vyšetrovanie pre účasť na podvode zahŕňajúcom emisné kvóty alebo kjótske jednotky, praní špinavých peňazí, financovaní terorizmu alebo na inej závažnej trestnej činnosti, na ktorú možno účet zneužiť, alebo z akéhokoľvek iného dôvodu ustanoveného vo vnútroštátnom práve.

5. Splnomocnený zástupca centrálneho zúčtovacieho účtu ETS koná ako splnomocnený zástupca centrálneho správcu. Splnomocnený zástupca každého národného holdingového účtu pre emisné kvóty koná ako splnomocnený zástupca vnútroštátneho správcu v prípade členského štátu, ktorý je majiteľom národného holdingového účtu pre emisné kvóty.

Článok 21

Aktualizácia informácií o účtoch a splnomocnených zástupcoch

1. Všetci majitelia účtov informujú správcu účtu do 10 pracovných dní o akýchkoľvek zmenách informácií predložených na účely žiadosti o otvorenie účtu a navrhnutia splnomocneného zástupcu alebo dodatočného splnomocneného zástupcu. V prípade, že došlo k zlúčeniu dvoch alebo viacerých prevádzkovateľov lietadiel alebo k ich oddeleniu, prevádzkovatelia lietadiel oznámia túto skutočnosť do 10 pracovných dní správcovi svojho účtu. Ak sa od majiteľa účtu vyžadovalo poskytnutie dôkazov, pokiaľ ide o konkrétnu informáciu pri otvorení účtu alebo navrhnutí splnomocneného zástupcu alebo dodatočného splnomocneného zástupcu, k oznámeniu o zmenách musí byť pripojený aj požadovaný dôkaz. Do 15 pracovných dní od doručenia takéhoto oznámenia a sprievodného dôkazu správca účtu zaktualizuje informácie o majiteľovi účtu alebo aktualizáciu zamietne a informuje o tom majiteľa účtu. S námietkou voči takémuto zamietnutiu sa možno obrátiť na príslušný orgán alebo dotknutý orgán podľa vnútroštátnych právnych predpisov v súlade s článkom 13 ods. 4, článkom 14 ods. 4 alebo článkom 20 ods. 4.

2. Majiteľ osobného holdingového účtu, holdingového účtu obchodnej platformy, účtu overovateľa alebo holdingového účtu prevádzkovateľa lietadla nesmie predať vlastníctvo svojho účtu inej osobe ani ho na inú osobu previesť. Majiteľ holdingového účtu prevádzkovateľa môže predať svoj holdingový účet prevádzkovateľa alebo ho previesť len spolu so zariadením prepojeným s holdingovým účtom prevádzkovateľa.

3. Splnomocnený zástupca alebo dodatočný splnomocnený zástupca nesmie previesť svoj štatút na inú osobu.

4. Každý majiteľ účtu môže oznámiť odvolanie splnomocnených zástupcov za predpokladu, že ostanú aspoň dvaja splnomocnení zástupcovia. Zodpovedný správca odvolá splnomocneného zástupcu do 10 pracovných dní od doručenia takéhoto oznámenia.

5. Každý majiteľ účtu môže navrhnúť nových splnomocnených zástupcov alebo dodatočných splnomocnených zástupcov v súlade s postupom ustanoveným v článku 20.

6. Ak sa zmení riadiaci členský štát prevádzkovateľa lietadla v súlade s postupom ustanoveným v článku 18a smernice 2003/87/ES alebo v dôsledku rozšírenia Európskej únie, centrálny správca oznámi vnútroštátnemu správcovi aktuálne informácie o zodpovedajúcom holdingovom účte prevádzkovateľa lietadla. Ak sa zmení správca holdingového účtu prevádzkovateľa lietadla, nový správca môže od prevádzkovateľa lietadla požadovať predloženie informácií poskytnutých pri žiadosti o otvorenie účtu vyžadovaných novým správcom v súlade s článkom 16 a informácií o splnomocnených zástupcoch vyžadovaných novým správcom v súlade s článkom 20.

7. Okrem výnimky ustanovenej v odseku 6 sa členský štát zodpovedný za riadenie účtu nemení.

▼M1

Článok 21a

Zoznam dôveryhodných účtov

1. Od 30. júna 2012 môžu mať holdingové účty prevádzkovateľa, holdingové účty prevádzkovateľa lietadla, osobné holdingové účty a obchodné účty zoznam dôveryhodných účtov v registri Únie.

2. Do zoznamu dôveryhodných účtov sa automaticky zaraďujú účty toho istého majiteľa účtu.

3. Zmeny v zozname dôveryhodných účtov sa inicializujú a dokončujú prostredníctvom postupu ustanoveného v článku 32a v prípade prevodov uvedených kapitole VI. Zmenu musí potvrdiť dodatočný splnomocnený zástupca alebo, ak nebol navrhnutý žiadny dodatočný splnomocnený zástupca, ďalší splnomocnený zástupca. Lehota uvedená v článku 32a ods. 4 sa neuplatňuje na vypustenie účtov zo zoznamu dôveryhodných účtov. Pre všetky ostatné zmeny v zozname dôveryhodných účtov je lehota sedem dní.

▼B







ODDIEL 3

Zatvorenie účtov

Článok 22

Zatvorenie účtov strany KP, prevádzkových účtov, osobných holdingových účtov a holdingových účtov obchodnej platformy

Správca do 10 pracovných dní od doručenia žiadosti majiteľa účtu o zatvorenie účtu strany KP v registri Únie, prevádzkového účtu, osobného holdingového účtu alebo holdingového účtu obchodnej platformy zatvorí účet, ktorý spravuje.

Článok 23

Zatvorenie holdingových účtov prevádzkovateľa

1. Príslušný orgán do 10 pracovných dní informuje vnútroštátneho správcu o zrušení povolenia na emisie skleníkových plynov alebo o odovzdaní takéhoto povolenia v prípade zariadenia, na ktoré sa v dôsledku toho žiadne takéto povolenie nevzťahuje. Príslušný orgán do 10 pracovných dní informuje vnútroštátneho správcu aj v prípade, keď sa dozvie, že zariadenie sa zatvorilo bez toho, aby sa táto skutočnosť oznámila príslušnému orgánu. Vnútroštátny správca do 10 pracovných dní od doručenia oznámenia príslušného orgánu zaznamená v registri Únie dátum, keď skončí platnosť povolenia na emisie skleníkových plynov. Ak sa zariadenie zatvorí ešte v období platnosti povolenia, dátum zatvorenia, ktorý oznámil príslušný orgán, sa zaznamenáva ako dátum skončenia platnosti povolenia.

2. Vnútroštátny správca môže zatvoriť holdingové účty prevádzkovateľa do 30. júna roku nasledujúceho po roku, v ktorom sa skončila platnosť povolenia, ak príslušné zariadenie odovzdalo také množstvo emisných kvót a kjótskych jednotiek, ktoré sa aspoň rovná množstvu jeho overených emisií.

Článok 24

Zatvorenie holdingových účtov prevádzkovateľa lietadla

Holdingové účty prevádzkovateľa lietadla môže zatvoriť len vnútroštátny správca, ak mu dal na to pokyn príslušný orgán, pretože príslušný orgán na základe oznámenia majiteľa účtu alebo iného dôkazu zistil, že prevádzkovateľ lietadla sa zlúčil s iným prevádzkovateľom lietadla alebo že prevádzkovateľ lietadla prestal úplne vykonávať všetky svoje činnosti, na ktoré sa vzťahuje príloha I k smernici 2003/87/ES.

Článok 25

Zatvorenie účtov overovateľa

1. Vnútroštátny správca do 10 pracovných dní od doručenia žiadosti overovateľa o zatvorenie jeho účtu zatvorí účet overovateľa.

2. Príslušný orgán môže dať pokyn na zatvorenie účtu overovateľa aj vnútroštátnemu správcovi v prípade, ak je splnená jedna z týchto podmienok:

a) platnosť akreditácie overovateľa sa skončila alebo mu bola odobratá;

b) overovateľ prestal vykonávať svoje činnosti.

Článok 26

Kladný zostatok na zatváraných účtoch

1. Ak existuje kladný zostatok emisných kvót alebo kjótskych jednotiek na účte, ktorý má správca zatvoriť v súlade s článkami 22 až 25 a 28, správca najprv požiada majiteľa účtu, aby špecifikoval iný účet spravovaný tým istým správcom, na ktorý sa potom takéto emisné kvóty alebo kjótske jednotky prevedú. V prípade, ak majiteľ účtu neodpovedal na žiadosť správcu do 40 pracovných dní, správca môže previesť emisné kvóty na svoj národný holdingový účet pre emisné kvóty v registri Únie a kjótske jednotky na holdingový účet strany KP vo svojom registri KP.

2. Ak existuje kladný zostatok emisných kvót alebo kjótskych jednotiek na účte, ku ktorému bol pozastavený prístup v súlade s článkom 27 ods. 3, príslušný orgán môže vo svojich pokynoch v súlade s článkom 28 ods. 1 požadovať, aby sa emisné kvóty bezodkladne previedli na príslušný národný holdingový účet pre emisné kvóty a kjótske jednotky na príslušný holdingový účet strany KP.







ODDIEL 4

Pozastavenie prístupu k účtom

Článok 27

Pozastavenie prístupu k účtom

1. Správca môže pozastaviť prístup splnomocneného zástupcu alebo dodatočného splnomocneného zástupcu k akýmkoľvek účtom vo svojom registri alebo k procesom, ku ktorým by mal splnomocnený zástupca inak prístup, v prípade, ak správca zistil alebo sa odôvodnene domnieva, že sa splnomocnený zástupca pokúsil:

a) o prístup k účtom alebo procesom, na prístup ku ktorým nie je splnomocnený;

b) opakovane o prístup k účtu alebo procesu s použitím nezodpovedajúceho užívateľského mena a hesla alebo

c) sa pokúsil alebo sa pokúša narušiť bezpečnosť registra alebo systému registrov.

2. Správca môže pozastaviť prístup všetkých splnomocnených zástupcov alebo dodatočných splnomocnených zástupcov ku konkrétnemu účtu, ak je splnená jedna z týchto podmienok:

a) došlo k úmrtiu majiteľa účtu bez vymenovania jeho právneho nástupcu alebo majiteľ účtu ako právnická osoba zanikol;

b) majiteľ účtu nezaplatil svoje poplatky;

c) majiteľ účtu porušil podmienky platné pre daný účet;

d) majiteľ účtu nesúhlasil so zmenami v podmienkach, ktoré ustanovil vnútroštátny správca a centrálny správca;

e) majiteľ účtu neposkytol dôkazy týkajúce sa zmien v informáciách o účte alebo dôkazy v súvislosti s požiadavkami na informácie, pokiaľ ide o nový účet;

f) majiteľ účtu nezabezpečil pre daný účet požadovaný minimálny počet splnomocnených zástupcov;

g) majiteľ účtu nezabezpečil súlad s požiadavkou členského štátu, na základe ktorej musí mať splnomocnený zástupca trvalé bydlisko v členskom štáte správcu účtu;

h) majiteľ účtu nezabezpečil súlad s požiadavkou členského štátu, na základe ktorej musí mať majiteľ účtu trvalé bydlisko alebo miesto registrácie v členskom štáte správcu účtu.

▼M1

2a. Správca môže pozastaviť prístup všetkých splnomocnených zástupcov alebo dodatočných splnomocnených zástupcov ku konkrétnemu účtu a neumožniť inicializovať procesy z tohto účtu:

a) maximálne počas dvoch týždňov, ak má správca dôvodné podozrenie, že účet sa zneužil alebo sa zneužije na účasť na podvode, pranie špinavých peňazí, financovanie terorizmu alebo na inú závažnú trestnú činnosť, alebo

b) na základe ustanovení vnútroštátneho práva, ktoré sledujú legitímny cieľ, a v súlade s nimi.

▼B

3. Vnútroštátny správca môže pozastaviť prístup k osobnému holdingovému účtu alebo holdingovému účtu obchodnej platformy, ak sa domnieva, že ich otvorenie by sa malo zamietnuť v súlade s článkom 13 ods. 3 alebo článkom 14 ods. 3.

4. Správca účtu zruší pozastavenie prístupu bezodkladne potom, ako sa vyrieši situácia, ktorá k nemu viedla.

5. Majiteľ účtu sa do 30 kalendárnych dní môže obrátiť s námietkou proti pozastaveniu prístupu v súlade s odsekmi 1 a 3 na príslušný orgán alebo dotknutý orgán podľa vnútroštátnych právnych predpisov a tento orgán buď vydá pokyn, aby vnútroštátny správca obnovil prístup, alebo potvrdí pozastavenie prístupu v odôvodnenom rozhodnutí.

6. Príslušný orgán, alebo v prípade účtov v registri Únie centrálny správca, môže dať pokyn na vykonanie pozastavenia prístupu aj správcovi.

7. V prípade pozastavenia prístupu k holdingovému účtu obchodnej platformy správca pozastavuje aj prístup, ktorý umožňuje obchodnej platforme prístup k užívateľským účtom v súlade s článkom 19 ods. 3. V prípade pozastavenia prístupu splnomocnených zástupcov a dodatočných splnomocnených zástupcov holdingového účtu obchodnej platformy správca pozastavuje aj ich prístup, ktorý umožňuje obchodnej platforme prístup k užívateľským účtom v súlade s článkom 19 ods. 3.

8. Ak v dôsledku pozastavenia prístupu v súlade s odsekmi 1 a 2 majiteľ holdingového účtu prevádzkovateľa alebo holdingového účtu prevádzkovateľa lietadla nemôže uskutočniť odovzdanie do 10 pracovných dní pred uplynutím lehoty na odovzdanie stanovenej v článku 12 ods. 2a a 3 smernice 2003/87/ES, vnútroštátny správca odovzdá množstvo emisných kvót a ERU a CER určené majiteľom účtu v prípade, ak ho o to majiteľ účtu požiada a ak sa prostredníctvom podporných dôkazov predložia údaje o totožnosti splnomocneného zástupcu.

Článok 28

Zatvorenie účtov a odvolanie splnomocneného zástupcu na podnet správcu

1. Ak v primeranom čase nedôjde k vyriešeniu situácie vedúcej k pozastaveniu prístupu k účtom podľa článku 27 ani napriek opakovaným oznámeniam, príslušný orgán môže dať vnútroštátnemu správcovi pokyn, aby zatvoril tie osobné holdingové účty alebo holdingové účty obchodnej platformy, ku ktorým je pozastavený prístup.

2. Ak je na osobnom holdingovom účte nulový zostatok a počas roka neboli zaznamenané nijaké transakcie, vnútroštátny správca môže informovať majiteľa účtu o tom, že osobný holdingový účet bude do 40 pracovných dní zatvorený, pokiaľ v priebehu uvedeného obdobia vnútroštátny správca nedostane od majiteľa účtu žiadosť o ponechanie osobného holdingového účtu. Ak vnútroštátny správca žiadnu takúto žiadosť od majiteľa účtu nedostane, vnútroštátny správca môže účet zatvoriť.

3. Vnútroštátny správca zatvorí každý holdingový účet prevádzkovateľa, ak mu dal na to pokyn vnútroštátny správca, pretože sa nemožno odôvodnene domnievať, že prevádzkovateľ zariadenia odovzdá ďalšie emisné kvóty.

4. Vnútroštátny správca môže odvolať splnomocneného zástupcu alebo dodatočného splnomocneného zástupcu, ak sa domnieva, že schválenie splnomocneného zástupcu alebo dodatočného splnomocneného zástupcu malo byť na základe článku 20 ods. 3 zamietnuté, a to najmä v prípade, ak zistí, že dokumenty a údaje o totožnosti poskytnuté pri nominácii boli falošné alebo chybné.

5. Majiteľ účtu sa do 30 kalendárnych dní môže obrátiť s námietkou proti zatvoreniu svojho účtu v súlade s odsekom 1 alebo proti odvolaniu splnomocneného zástupcu alebo dodatočného splnomocneného zástupcu v súlade s odsekom 4 na príslušný orgán, ktorý buď vydá pokyn, aby vnútroštátny správca obnovil účet alebo znovu vymenoval splnomocneného zástupcu alebo dodatočného splnomocneného zástupcu, alebo potvrdí zatvorenie účtu alebo odvolanie v odôvodnenom rozhodnutí.







KAPITOLA V

OVERENÉ EMISIE A DODRŽIAVANIE SÚLADU

Článok 29

Údaje o overených emisiách v prípade prevádzkovateľa zariadenia alebo lietadla

1. Pred poskytnutím údajov o ročných emisiách registru Únie každý prevádzkovateľ a prevádzkovateľ lietadla vyberá overovateľa spomedzi overovateľov registrovaných u vnútroštátneho správcu spravujúceho jeho účet. Ak je prevádzkovateľ alebo prevádzkovateľ lietadla aj overovateľom, sám seba nesmie zvoliť za overovateľa.

2. Vnútroštátny správca zapisuje údaje o emisiách za rok od 1. januára do 31. marca nasledujúceho roku. Údaje o emisiách v prípade zariadenia sa môžu zapísať za rok v priebehu daného roku, ak sa už skončila platnosť povolenia zariadenia na emisie skleníkových plynov. Príslušný orgán môže rozhodnúť, že zodpovednosť za zápis údajov o emisiách do stanovenej lehoty bude namiesto vnútroštátneho správcu niesť majiteľ účtu alebo overovateľ (vrátane tých príslušných orgánov, ktoré konajú ako overovatelia).

3. Údaje o ročných emisiách sa predkladajú pomocou formulára uvedeného v prílohe X.

▼M1

4. Po overení s uspokojivým výsledkom v súlade s článkom 15 ods. 1 smernice 2003/87/ES, predmetom ktorého je správa prevádzkovateľa o emisiách zo zariadenia počas predchádzajúceho roku alebo správa prevádzkovateľa lietadla o emisiách zo všetkých činností leteckej dopravy ním vykonaných počas predchádzajúceho roku, overovateľ alebo príslušný orgán schváli ročné overené emisie.

5. Emisie schválené v súlade s odsekom 4 označuje vnútroštátny správca alebo príslušný orgán v registri Únie ako overené. Príslušný orgán môže rozhodnúť, že zodpovednosť za označovanie emisií v registri Únie ako overených emisií bude namiesto vnútroštátneho správcu niesť overovateľ.

▼B

6. Príslušný orgán môže dať vnútroštátnemu správcovi pokyn, aby opravil ročné overené emisie v prípade zariadenia alebo prevádzkovateľa lietadla s cieľom zabezpečiť súlad s podrobnými požiadavkami, ktoré ustanovil členský štát podľa prílohy V k smernici 2003/87/ES, a to zápisom opravených overených alebo odhadovaných emisií v prípade daného zariadenia alebo prevádzkovateľa lietadla za daný rok do záznamov registra Únie.

7. Ak 1. mája každého roka nebol v registri Únie zaznamenaný žiadny údaj o overených emisiách v prípade zariadenia alebo prevádzkovateľa lietadla za predchádzajúci rok, alebo sa dokázalo, že údaj o overených emisiách je nesprávny, do registra Únie sa zapisuje náhradný odhadovaný údaj o emisiách vypočítaný čo možno najpresnejšie v súlade s podrobnými požiadavkami, ktoré ustanovil členský štát podľa prílohy V k smernici 2003/87/ES.

Článok 30

Blokovanie účtov z dôvodu nepredloženia údajov o overených emisiách

1. Ak 1. apríla každého roku neboli v registri Únie zaznamenané ročné overené emisie zariadenia alebo prevádzkovateľa lietadla za predchádzajúci rok, v registri Únie sa upraví stav príslušného holdingového účtu prevádzkovateľa alebo holdingového účtu prevádzkovateľa lietadla na zablokovaný.

2. Keď sa do registra Únie zaznamenajú všetky chýbajúce overené emisie zariadenia alebo prevádzkovateľa lietadla za rok, v registri Únie sa upraví stav účtu na otvorený.

Článok 31

Výpočet údajov o stave dodržiavania súladu

1. Register Únie stanovuje 1. mája každého roku údaj o stave dodržiavania súladu za predchádzajúci rok pre každého prevádzkovateľa zariadenia a lietadla s otvoreným alebo zablokovaným holdingovým účtom prevádzkovateľa alebo holdingovým účtom prevádzkovateľa lietadla vypočítaním súčtu všetkých emisných kvót, CER a ERU odovzdaných za aktuálne obdobie a odpočítaním súčtu všetkých overených emisií za aktuálne obdobie až do súčasného roku (vrátane) a pripočítaním opravného faktora.

2. Opravný faktor uvedený v odseku 1 sa rovná nule v prípade, ak bol údaj o stave dodržiavania súladu za posledný rok predchádzajúceho obdobia vyšší ako nula, ale v prípade, ak je tento údaj menší ako nula alebo rovný nule, zostane rovnaký ako údaj o stave dodržiavania súladu za posledný rok predchádzajúceho obdobia.

3. V registri Únie sa zaznamenáva údaj o stave dodržiavania súladu v prípade každého prevádzkovateľa zariadenia a lietadla za každý rok.

Článok 32

Neaktívne holdingové účty prevádzkovateľa lietadla

1. Ak sa do lehoty na odovzdanie emisných kvót stanovenej v článku 12 ods. 2a smernice 2003/87/ES zaznamená do registra Únie hodnota overených emisií rovná nule v prípade prevádzkovateľa lietadla za predchádzajúci rok v súlade s článkom 29, v registri Únie sa upraví stav príslušného holdingového účtu prevádzkovateľa lietadla na neaktívny.

2. Keď sa hodnota overených emisií za rok predchádzajúci aktuálnemu roku nerovná nule, v registri Únie sa stav účtu upraví na otvorený.







KAPITOLA VI

TRANSAKCIE







ODDIEL 1

Prideľovanie a vydávanie emisných kvót

▼M1

Článok 32a

Vykonávanie prevodov

1. V prípade všetkých transakcií uvedených v kapitole VI, ktoré neinicializuje obchodná platforma, vyžaduje register Únie pred tým, než možno inicializovať transakciu, potvrdenie iným kanálom. Transakcia sa inicializuje len vtedy, ak dodatočný splnomocnený zástupca, od ktorého sa požaduje súhlas podľa článku 19 ods. 2, potvrdil transakciu iným kanálom.

2. V prípade všetkých prevodov kvót a kjótskych jednotiek uvedených v článkoch 43 a 44 sa prevod inicializuje ihneď, ak je potvrdený v čase od 10.00 hod. do 16.00 hod. stredoeurópskeho času v dňoch od pondelka do piatku (vrátane) s výnimkou štátnych sviatkov v členských štátoch, ktoré sa rozhodli pozastaviť plynutie lehoty podľa odseku 3. Prevod potvrdený v akomkoľvek inom čase sa inicializuje nasledujúci pondelok až piatok o 10.00 hod. stredoeurópskeho času.

3. V prípade všetkých prevodov kvót a kjótskych jednotiek uvedených v článkoch 43 a 44 s výnimkou prevodov z obchodného účtu na účet na zozname dôveryhodných účtov daného účtu musí od momentu inicializácie prevodu po jeho oznámenie na účely finalizácie podľa článku 70 uplynúť 26-hodinová lehota. Plynutie tejto lehoty sa pozastavuje v čase od 0.00 hod. do 24.00 hod. stredoeurópskeho času v soboty a nedele. Členské štáty sa takisto môžu rozhodnúť pozastaviť plynutie tejto lehoty v čase od 0.00 hod. do 24.00 hod. stredoeurópskeho času počas štátnych sviatkov v danom roku za predpokladu, že takéto rozhodnutie zverejnia do 1. decembra predchádzajúceho roku.

4. Ak má zástupca účtu podozrenie, že bol prevod inicializovaný podvodom, môže najneskôr dve hodiny pred skončením lehoty stanovenej v odseku 3 požiadať vnútroštátneho správcu o zrušenie prevodu v jeho mene ešte pred tým, ako sa prevod oznámi na účely finalizácie. Majiteľ účtu informuje o podozrení z podvodu príslušný vnútroštátny orgán presadzovania práva bezodkladne po žiadosti. Táto správa sa do siedmich dní musí postúpiť vnútroštátnemu správcovi.

5. Po inicializácii podľa odsekov 1 a 2 sa všetkým zástupcom účtu zasiela oznámenie o navrhovanej inicializácii prevodu.

Článok 32b

Povaha kvót a konečnosť transakcií

1. Kvóta alebo kjótska jednotka je vymeniteľný nástroj v dematerializovanej podobe, s ktorým sa dá obchodovať na trhu.

2. Dematerializovaná povaha kvót a kjótskych jednotiek znamená, že záznam v registri Únie predstavuje dostatočný dôkaz prima facie o nároku na kvótu alebo kjótsku jednotku a o akejkoľvek inej operácii, ktorej zápis do takéhoto registra sa vyžaduje alebo povoľuje podľa tohto nariadenia.

3. Vymeniteľnosť kvót a kjótskych jednotiek znamená, že akékoľvek povinnosti v súvislosti s obnovou či náhradou, ktoré môžu vyplynúť z vnútroštátneho práva, pokiaľ ide o kvótu alebo kjótsku jednotku, sa vzťahujú len na vecnú kvótu alebo kjótsku jednotku. Ide najmä o tieto ustanovenia:

a) S výhradou článku 51 a procesu zosúlaďovania údajov podľa článku 69 tohto nariadenia je transakcia konečná a neodvolateľná po svojej finalizácii podľa článku 70. Bez toho, aby bolo dotknuté akékoľvek ustanovenie vnútroštátneho práva alebo oprava podľa vnútroštátneho práva, ktorá by mohla viesť k požiadavke alebo príkazu na vykonanie novej transakcie, žiadny zákon, predpis ani prax v súvislosti so zrušením zmlúv a transakcií nesmie v registri viesť k spätnému zrušeniu transakcie, ktorá je podľa tohto nariadenia konečná a neodvolateľná.

b) Nič v tomto článku nesmie majiteľovi účtu ani tretej strane brániť pri uplatňovaní akéhokoľvek práva alebo nároku vyplývajúceho zo základnej transakcie podľa zákona okrem iného na obnovu, náhradu alebo náhradu škody v súvislosti s transakciou, ktorá je v registri konečná, napríklad v prípade podvodu alebo technickej chyby, pokiaľ to nevedie k náprave, zrušeniu alebo spätnému zrušeniu transakcie v registri.

4. Kupujúci a majiteľ kvóty alebo kjótskej jednotky konajúci v dobrej viere získava nárok na kvótu alebo kjótsku jednotku bez akéhokoľvek narušenia nároku prevádzajúceho subjektu.

▼B

Článok 33

Tabuľky národného alokačného plánu

1. EUTL obsahuje jednu tabuľku národného alokačného plánu pre každý členský štát na obdobie rokov 2008 – 2012. Tabuľky národného alokačného plánu obsahujú tieto informácie:

a) celkové množstvo emisných kvót, ktoré sa vydajú zariadeniam: v jednej kolónke celkové množstvo emisných kvót, ktoré sa vydajú zariadeniam na obdobie zahrnuté do národného alokačného plánu;

b) celkové množstvo emisných kvót nepridelených etablovaným zariadeniam (rezerva): v jednej kolónke celkové množstvo emisných kvót (vydaných alebo zakúpených), ktoré sú vyčlenené pre nové zariadenia a na účely aukcie na obdobie zahrnuté do národného alokačného plánu;

c) roky: v samostatných kolónkach pre každý z rokov zahrnutých do národného alokačného plánu vzostupne;

d) identifikačný kód zariadenia v prípade každého zariadenia, ktoré má v tom čase platné povolenie: v samostatných kolónkach vzostupne. Uvedené zariadenia zahŕňajú zariadenia jednostranne zahrnuté podľa článku 24 smernice 2003/87/ES, a nesmú zahŕňať žiadne zariadenia dočasne vylúčené podľa článku 27 smernice 2003/87/ES;

e) pridelené emisné kvóty: emisné kvóty, ktoré sa majú prideliť na určený rok stanovenému zariadeniu, sa zapisujú do kolónky spájajúcej daný rok s identifikačným kódom daného zariadenia.

2. Tabuľky národného alokačného plánu musia byť vo formáte uvedenom v prílohe XI.

Článok 34

Alokačná tabuľka Únie v oblasti leteckej dopravy

1. EUTL obsahuje jednu alokačnú tabuľku Únie v oblasti leteckej dopravy na rok 2012. Táto tabuľka obsahuje tieto informácie:

a) celkové množstvo emisných kvót podľa kapitoly II, ktoré sa majú prideliť v Únii v roku 2012;

b) množstvo emisných kvót podľa kapitoly II, ktoré sa už bezplatne pridelili každému majiteľovi účtu uvedenému v tabuľke;

c) množstvo emisných kvót podľa kapitoly II, ktoré členské štáty ešte nepridelili a ktoré sa uvádzajú osobitne pre každý členský štát;

▼M1

d) totožnosť príjemcov pridelených kvót [v prípade kvót pridelených prostredníctvom aukcie je príjemcom účet zriadený na tento účel na základe nariadenia (EÚ) č. 1193/2011 ( 15 )]

▼B

2. Alokačné tabuľky Únie v oblasti leteckej dopravy musia byť vo formáte uvedenom v prílohe XII.

Článok 35

Zápis tabuliek národného alokačného plánu do EUTL

1. Každý členský štát oznamuje Komisii aspoň 12 mesiacov pred začatím obdobia rokov 2008 – 2012 svoju tabuľku národného alokačného plánu v súlade s rozhodnutím prijatým podľa článku 11 ods. 2 smernice 2003/87/ES.

2. Ak sa tabuľka alokačného národného plánu zakladá na národnom alokačného pláne oznámenom Komisii, ktorý nebol zamietnutý podľa článku 9 ods. 3 smernice 2003/87/ES alebo ku ktorému Komisia prijala navrhované zmeny a doplnenia, Komisia dá centrálnemu správcovi pokyn, aby tabuľku národného alokačného plánu zapísal do EUTL.

Článok 36

Zápis rozhodnutí o pridelení do tabuľky alokačného plánu Únie v oblasti leteckej dopravy

Ak sú rozhodnutia o pridelení emisných kvót podľa kapitoly II prijaté členskými štátmi na základe článku 3e ods. 4 smernice 2003/87/ES v súvislosti s rokom 2012 v súlade so smernicou 2003/87/ES, Komisia dá centrálnemu správcovi pokyn, aby rozhodnutia o pridelení zapísal do tabuľky alokačného plánu Únie v oblasti leteckej dopravy v EUTL.

Článok 37

Opravy tabuliek národného alokačného plánu

1. V rámci obdobia rokov 2008 – 2012 uskutočňuje vnútroštátny správca opravy tabuľky národného alokačného plánu v EUTL bez toho, aby to vopred oznámil Komisii, ak:

a) novému subjektu boli pridelené kvóty;

b) členský štát doplnil rezervu nákupom emisných kvót;

c) platnosť povolenia zariadenia skončila a všetky pridelené kvóty, ktoré sa ešte nedostali na jeho účet, sa presúvajú do rezervy;

d) zariadenie sa rozdelilo na dve alebo viaceré zariadenia;

e) dve alebo viaceré zariadenia sa zlúčili do jedného zariadenia.

Uvedenými opravami sa nemení celkové množstvo vydaných emisných kvót stanovené v tabuľke národného alokačného plánu.

2. Členský štát oznamuje Komisii vopred každú opravu svojho národného alokačného plánu s výnimkou opráv uvedených v odseku 1 spolu s každou príslušnou opravou tabuľky svojho národného alokačného plánu. Ak oprava v tabuľke národného alokačného plánu vychádza z národného alokačného plánu oznámeného Komisii, ktorý nebol zamietnutý podľa článku 9 ods. 3 smernice 2003/87/ES alebo ku ktorému Komisia prijala zmeny a doplnenia, a cieľom tejto opravy je zlepšenie údajov, Komisia dá centrálnemu správcovi pokyn zapísať príslušnú opravu do tabuľky národného alokačného plánu v EUTL.

3. Po každej oprave podľa odseku 2, ktorá sa vykoná po vydaní alebo pridelení emisných kvót a na základe ktorej sa znižuje celkové množstvo emisných kvót na obdobie rokov 2008 – 2012, vnútroštátny správca uskutoční prevod množstva a typu emisných kvót špecifikovaného v registri Únie na národný účet pre zrušenie emisných kvót na príslušné obdobie.

Článok 38

Opravy tabuľky alokačného plánu Únie v oblasti leteckej dopravy

1. Vnútroštátny správca môže uskutočniť príslušné opravy alokačnej tabuľky Únie v oblasti leteckej dopravy v EUTL bez toho, aby to vopred oznámil Komisii, ak:

a) začal prevádzku nový prevádzkovateľ lietadla;

b) licitátor získal na účely aukcie emisné kvóty podľa kapitoly II;

c) prevádzkovateľ lietadla sa rozdelil na dvoch alebo viacerých prevádzkovateľov lietadiel;

d) dvaja alebo viacerí prevádzkovatelia lietadiel sa zlúčili do jedného prevádzkovateľa lietadla.

2. Takýmito opravami sa nemení celkové množstvo emisných kvót podľa kapitoly II stanovené v alokačnej tabuľke Únie v oblasti letectva.

3. Členský štát oznamuje Komisii každú opravu svojho rozhodnutia o pridelení emisných kvót podľa kapitoly II prijatého podľa článku 3e ods. 4 smernice 2003/87/ES, potrebnú na upravenie nadmerného množstva prideleného v dôsledku pochybenia Komisie alebo členského štátu s výnimkou opráv uvedených v odseku 1. Ak je oprava v súlade so smernicou 2003/87/ES, Komisia dá centrálnemu správcovi pokyn uskutočniť opravu tabuľky alokačného plánu Únie v oblasti leteckej dopravy na základe tohto rozhodnutia a zapísať ju do EUTL.

4. Po každej oprave podľa odseku 2, ktorá sa vykoná po pridelení emisných kvót podľa kapitoly II v súlade s článkom 41 a na základe ktorej sa znižuje celkové množstvo emisných kvót podľa kapitoly II na obdobie rokov 2008 – 2012, vnútroštátny správca uskutoční prevod množstva emisných kvót podľa kapitoly II špecifikovaného centrálnym správcom na účet Únie pre zrušenie emisných kvót na príslušné obdobie.

5. Ak dôjde k zlúčeniu prevádzkovateľov lietadiel zahŕňajúcemu prevádzkovateľov lietadiel spravovaných rôznymi členskými štátmi, opravu podľa odseku 1 písm. d) iniciuje vnútroštátny správca spravujúci prevádzkovateľa lietadla, ktorého pridelené kvóty sa majú zlúčiť s pridelenými kvótami ďalšieho prevádzkovateľa lietadla. Pred vykonaním opravy je potrebné získať súhlas vnútroštátneho správcu spravujúceho prevádzkovateľa lietadla, ktorého pridelené kvóty budú zahŕňať pridelené kvóty zlúčeného prevádzkovateľa lietadla.

Článok 39

Vydávanie emisných kvót podľa kapitoly III

1. Po zápise tabuľky národného alokačného plánu do EUTL vnútroštátny správca do 28. februára prvého roku v rámci obdobia rokov 2008 – 2012:

a) prevedie množstvo AAU vydané na obdobie rokov 2008 – 2012 a rovnajúce sa množstvu emisných kvót podľa kapitoly III, ktoré sa majú vydať, z holdingového účtu strany KP na depozitný účet ETS AAU;

b) na svoj národný holdingový účet pre emisné kvóty v registri Únie vydá celkové množstvo emisných kvót podľa kapitoly III stanovené v tabuľke národného alokačného plánu.

2. Pred vykonaním kroku uvedeného v odseku 1 správcovia registra KP oznamujú centrálnemu správcovi identifikačný kód určeného depozitného účtu ETS AAU vo svojom registri KP.

3. Každej emisnej kvóte sa pri jej vydaní v súlade s odsekom 1 prideľuje v registri Únie jedinečný identifikačný kód jednotky.

4. Členské štáty bez registra KP nevykonávajú krok podľa odseku 1 písm. a).

Článok 40

Prideľovanie emisných kvót podľa kapitoly III

1. Bez toho, aby boli dotknuté články 37 a 47, vnútroštátny správca do 28. februára každého roku prevedie z národného holdingového účtu pre emisné kvóty na otvorený holdingový účet príslušného prevádzkovateľa podiel celkového množstva emisných kvót vydaných podľa kapitoly III, ktorý bol pridelený príslušnému zariadeniu na daný rok v súlade s príslušným oddielom tabuľky národného alokačného plánu.

2. Vnútroštátny správca môže previesť tento podiel v neskoršom termíne každého roku, ak sa takáto možnosť uvádza pre zariadenie v národnom alokačnom pláne členského štátu.

3. Ak sa zariadeniu pridelia v tabuľke národného alokačného plánu dodatočné emisné kvóty podľa kapitoly III v dôsledku opráv uskutočnených v súlade s článkom 37, vnútroštátny správca prevedie z národného holdingového účtu pre emisné kvóty na otvorený holdingový účet príslušného prevádzkovateľa dodatočne pridelené emisné kvóty podľa kapitoly III za aktuálny rok v čase, keď na to dostane pokyn od príslušného orgánu.

Článok 41

Prideľovanie emisných kvót podľa kapitoly II

1. Po zápise alokačnej tabuľky Únie v oblasti leteckej dopravy do EUTL vnútroštátny správca vytvorí do 28. februára 2012 na každom otvorenom holdingovom účte prevádzkovateľa lietadla množstvo emisných kvót podľa kapitoly II, ktoré sa rovná množstvu pridelených kvót stanovenému v alokačnej tabuľke Únie v oblasti leteckej dopravy pre majiteľa daného účtu na daný rok.

2. Každej emisnej kvóte sa pri jej vytvorení v súlade s odsekom 1 prideľuje v registri Únie jedinečný identifikačný kód jednotky.

3. Ak sa majiteľovi účtu pridelia v tabuľke alokačného plánu Únie v oblasti leteckej dopravy dodatočné emisné kvóty podľa kapitoly II v dôsledku opráv uskutočnených v súlade s článkom 38, vnútroštátny správca v prípade, ak na to dostane pokyn od príslušného orgánu, vytvorí na každom otvorenom holdingovom účte prevádzkovateľa lietadla dodatočné množstvo pridelených emisných kvót podľa kapitoly II, ktoré sa rovná množstvu dodatočných pridelených kvót stanovenému v alokačnej tabuľke Únie v oblasti leteckej dopravy pre majiteľa daného účtu na daný rok.

4. Ak neaktívny holdingový účet prevádzkovateľa lietadla neprijíma emisné kvóty podľa odseku 1, tieto emisné kvóty sa na tomto účte nesmú vytvoriť, ak by sa jeho status zmenil následne na otvorený.

Článok 42

Prideľovanie emisných kvót podľa kapitoly III po ich odpredaní zo strany členského štátu

V priebehu obdobia rokov 2008 – 2012 po tom, ako členský štát odpredal emisné kvóty podľa kapitoly III na roky 2008 – 2012, vnútroštátny správca v prípade, že na to dostal pokyn od príslušného orgánu, prevedie množstvo emisných kvót podľa kapitoly III z národného holdingového účtu pre emisné kvóty na holdingový účet, ktorý určil príslušný orgán.







ODDIEL 2

Prevody emisných kvót a kjótskych jednotiek

▼M1

Článok 43

Prevody kvót majiteľmi účtov

1. S výhradou odseku 2 sa na základe žiadosti majiteľa účtu vykoná v registri Únie akýkoľvek prevod emisných kvót držaných na jeho účte v rámci registra Únie na akýkoľvek iný účet v registri Únie, pokiaľ vykonaniu tohto prevodu nezabránil stav iniciujúceho účtu alebo typ kvót, ktoré môžu byť držané na nadobúdajúcom účte v súlade s článkom 8 ods. 3

2. Od 30. júna 2012 môžu holdingové účty prevádzkovateľa, holdingové účty prevádzkovateľa lietadla, osobné holdingové účty a obchodné platformy uskutočňovať prevody kvót len na účty, ktoré sú uvedené v zozname dôveryhodných účtov zostavenom podľa článku 21a.

Článok 44

Prevody kjótskych jednotiek majiteľmi účtov

1. S výhradou odseku 2 sa na základe žiadosti majiteľa účtu vykoná v registri Únie akýkoľvek prevod kjótskych jednotiek držaných na účte v registri Únie na akýkoľvek iný účet v registri Únie alebo v registri KP, pokiaľ vykonaniu tohto prevodu nezabránil stav iniciujúceho účtu alebo kjótske jednotky, ktoré môžu byť držané na nadobúdajúcom účte v súlade s článkom 8 ods. 3

2. Od 30. júna 2012 môžu holdingové účty prevádzkovateľa, holdingové účty prevádzkovateľa lietadla, osobné holdingové účty a obchodné platformy uskutočňovať prevody kjótskych jednotiek len na účty, ktoré sú uvedené v zozname dôveryhodných účtov zostavenom podľa článku 21a.

▼B

Článok 45

Minimálne množstvo emisných kvót podľa kapitoly III držané na holdingových účtoch v registri Únie, ktoré spravuje ten istý členský štát

1. Ak by prevod emisných kvót, ktorý navrhol majiteľ účtu v súlade s článkom 43, viedol po odpočítaní množstva kjótskych jednotiek v súčasnosti držaných v registri KP daného členského štátu mimo depozitného účtu ETS AAU a stornovacieho účtu k celkovému množstvu emisných kvót podľa kapitoly III na obdobie rokov 2008 – 2012 držaných na všetkých účtoch v registri Únie, ktoré spravuje vnútroštátny správca konkrétneho členského štátu, nižšiemu ako je množstvo kjótskych jednotiek, ktoré musí byť držané v registri KP daného členského štátu podľa rozhodnutia 11/CMP.1 ako rezerva v období záväzkov, EUTL navrhovaný prevod zamietne.

2. Ak by prevod emisných kvót, ktorý navrhol majiteľ účtu v súlade s článkom 43, viedol po odpočítaní množstva kjótskych jednotiek v súčasnosti držaných v registroch KP členských štátov EÚ 15 mimo depozitných účtov ETS AAU a stornovacích účtov, k celkovému množstvu emisných kvót podľa kapitoly III na obdobie rokov 2008 – 2012 držaných na všetkých účtoch v registri Únie, ktoré spravuje vnútroštátny správca týchto 15 členských štátov, nižšiemu, ako je množstvo kjótskych jednotiek, ktoré musí byť držané v registroch KP týchto členských štátov podľa rozhodnutia 11/CMP.1 ako rezerva Európskej únie v období záväzkov, EUTL navrhovaný prevod zamietne.







ODDIEL 3

Odovzdanie emisných kvót, ERU a CER

Článok 46

Odovzdanie emisných kvót

1. Prevádzkovateľ alebo prevádzkovateľ lietadla odovzdáva emisné kvóty na obdobie rokov 2008 – 2012 tým, že navrhne registru Únie:

a) prevod stanoveného množstva emisných kvót na obdobie rokov 2008 – 2012 z príslušného holdingového účtu prevádzkovateľa alebo holdingového účtu prevádzkovateľa lietadla na účet Únie pre zrušenie emisných kvót;

b) zaznamenanie počtu a typu prevedených emisných kvót ako odovzdaných v prípade emisií zariadenia prevádzkovateľa alebo emisií prevádzkovateľa lietadla v aktuálnom období.

2. Emisné kvóty podľa kapitoly II môžu odovzdávať len prevádzkovatelia lietadiel.

3. Už odovzdaná emisná kvóta sa nesmie znovu odovzdať.

Článok 47

Odovzdanie emisných kvót na pokyn príslušného orgánu

Správca registra v prípade pokynu príslušného orgánu odovzdáva časť podielu alebo celý podiel celkového množstva vydaných emisných kvót, ktoré bolo pridelené danému zariadeniu alebo prevádzkovateľovi lietadla na konkrétny rok, zaznamenaním množstva odovzdaných emisných kvót pre dané zariadenie alebo prevádzkovateľa lietadla za súčasné obdobie.

Článok 48

Odovzdanie CER a ERU

1. Odovzdanie ERU a CER zo strany prevádzkovateľa v súlade s článkom 11a smernice 2003/87/ES sa uskutočňuje tak, že prevádzkovateľ navrhne registru Únie, aby:

a) sa stanovené množstvo CER alebo ERU na obdobie rokov 2008 – 2012 previedlo z príslušného holdingového účtu prevádzkovateľa na: i) holdingový účet strany KP riadiaceho členského štátu v prípade účtov spravovaných členskými štátmi s registrom KP; ii) stornovací účet v registri Únie v prípade účtov spravovaných členskými štátmi bez registra KP;

b) sa množstvo prevedených CER a ERU zaznamenalo ako odovzdané v prípade emisií zariadenia prevádzkovateľa za aktuálne obdobie.

2. Odovzdanie ERU a CER zo strany prevádzkovateľa lietadla v súlade s článkom 11a smernice 2003/87/ES sa uskutočňuje tak, že prevádzkovateľ lietadla navrhne registru Únie, aby:

a) sa stanovené množstvo CER alebo ERU na obdobie rokov 2008 – 2012 previedlo z príslušného holdingového účtu prevádzkovateľa lietadla na účet vyhradený pre odovzdané jednotky v oblasti leteckej dopravy v registri Únie;

b) sa množstvo prevedených CER a ERU zaznamenalo ako odovzdané v prípade emisií prevádzkovateľa lietadla za aktuálne obdobie.

3. Register Únie povoľuje odovzdanie CER a ERU len:

a) do maximálneho množstva, ktoré stanovil vnútroštátny správca holdingového účtu prevádzkovateľa, v prípade prevádzkovateľov;

b) pokiaľ ide o rok 2012, do 15 % množstva emisných kvót, ktoré sa musia odovzdať podľa článku 12 ods. 2a smernice 2003/87/ES, v prípade prevádzkovateľov lietadiel.

4. Register Únie zamieta všetky žiadosti o odovzdanie CER a ERU, ktorých množstvo by prekročilo maximálne množstvo CER a ERU, ktoré môžu odovzdať prevádzkovatelia z členského štátu v súlade s národným alokačným plánom členského štátu.

5. Register Únie zamieta všetky žiadosti o odovzdanie CER alebo ERU, ktorých používanie v ETS sa zakazuje v súlade s článkom 11a smernice 2003/87/ES.

6. Už odovzdaná CER alebo ERU sa nesmie znovu odovzdať ani previesť na holdingový účet prevádzkovateľa alebo osobný holdingový účet v rámci EÚ ETS.

7. Register Únie zabezpečuje automatizované procesy s cieľom zaistiť, aby majitelia účtov nemohli odovzdávať jednotky na nesprávne účty podľa článkov 46 a 48.







ODDIEL 4

Zrušenie emisných kvót a stornovanie kjótskych jednotiek

Článok 49

Zrušenie emisných kvót

1. Register Únie vykonáva všetky žiadosti majiteľa účtu podľa článku 12 ods. 4 smernice 2003/87/ES o zrušenie emisných kvót držaných na jeho účtoch prostredníctvom:

a) prevodu stanoveného množstva emisných kvót z príslušného účtu na účet Únie pre zrušenie emisných kvót a

b) zaznamenania počtu prevedených emisných kvót ako zrušených za aktuálny rok.

2. Zrušené emisné kvóty sa nesmú zaznamenať ako odovzdané, nech už ide o akékoľvek emisie.

3. Register Únie zamieta žiadosť o zrušenie emisných kvót, ak bola iniciovaná z účtu spravovaného členským štátom bez registra KP a ak by viedla k minimálnemu vloženému množstvu vypočítanému pre daný členský štát v súlade s článkom 52 nižšiemu, ako je vstupné množstvo vypočítané pre daný členský štát v súlade s článkom 53.

▼M1

Článok 50

Stornovanie kjótskych jednotiek

Register Únie vykonáva všetky žiadosti majiteľa účtu podľa článku 12 ods. 4 smernice 2003/87/ES o stornovanie kjótskych jednotiek držaných na jeho účtoch prostredníctvom prevodu stanoveného typu a množstva kjótskych jednotiek z príslušného účtu na stornovací účet v registri KP správcu účtu alebo stornovací účet v registri Únie.

▼B







ODDIEL 5

Napravenie transakcie

Článok 51

Napravenie finalizovaných procesov iniciovaných omylom

1. Ak majiteľ účtu alebo správca registra konajúci v mene majiteľa účtu neúmyselne alebo omylom iniciuje jednu z transakcií uvedených v odseku 2, majiteľ účtu môže v písomnej žiadosti navrhnúť správcovi svojho účtu, aby napravil dokončenú transakciu. Žiadosť musí(-ia) riadne podpísať splnomocnený(-í) zástupca(-ovia) majiteľa účtu, ktorý(-í) je(sú) oprávnený(-í) iniciovať ten typ transakcie, ktorý sa má napraviť. Žiadosť sa musí odoslať do piatich pracovných dní od finalizácie procesu. Obsahuje vyhlásenie, v ktorom sa uvádza, že transakcia bola iniciovaná omylom alebo neúmyselne.

2. Majitelia účtov môžu navrhnúť napravenie týchto transakcií:

a) pridelenie emisných kvót podľa kapitoly III;

b) pridelenie emisných kvót podľa kapitoly II;

c) odovzdanie emisných kvót;

d) odovzdanie CER a ERU;

e) zrušenie emisných kvót;

f) stornovanie kjótskych jednotiek.

3. Ak správca účtu rozhodne, že žiadosť spĺňa požiadavky podľa odseku 1, a ak so žiadosťou súhlasí, môže navrhnúť napravenie transakcie v registri Únie.

4. Register Únie prijíma návrh na napravenie, napravením zablokuje jednotky, ktoré sa majú previesť, a postupuje návrh centrálnemu správcovi za predpokladu, že sú splnené všetky tieto podmienky:

▼M1

a) transakcia, ktorá sa má napraviť, nebola dokončená viac ako 30 pracovných dní pred predložením návrhu správcu účtu v súlade s odsekom 3, s výnimkou prideľovania kvót podľa kapitoly III a prideľovania kvót podľa kapitoly II;

▼B

b) v prípade žiadneho z prevádzkovateľov nedôjde v dôsledku napravenia k nedodržaniu súladu za predchádzajúci rok;

c) na cieľovom účte transakcie, ktorá sa má napraviť, sa stále nachádza množstvo jednotiek daného typu, ktoré boli predmetom transakcie, ktorá sa má napraviť;

d) po transakcii, ktorá sa má napraviť, ešte nenasledovalo odpočítanie od minimálneho vloženého množstva v súlade s článkom 52 po zúčtovacom prevode vykonanom na základe transakcie, ktorá sa má napraviť;

e) pridelenie emisných kvót podľa kapitoly III, ktoré sa má napraviť, sa vykonalo po dátume skončenia platnosti povolenia zariadenia.

5. Centrálny správca schvaľuje návrh do 10 pracovných dní. Ak sú súčasťou transakcie, ktorá sa má napraviť, prevody kjótskych jednotiek z jedného registra KP do druhého, súhlas sa v tomto prípade poskytne len vtedy, ak správca ITL súhlasil s napravením transakcie v ITL.

6. Register Únie môže dokončiť postup napravenia s rôznymi jednotkami toho istého typu, ktoré sa nachádzajú na cieľovom účte transakcie, ktorá je predmetom napravenia.







ODDIEL 6

Mechanizmy zúčtovania

Článok 52

Minimálne množstvo vložené na depozitnom účte ETS AAU

1. V EUTL sa zaznamenáva minimálne vložené množstvo v prípade každého členského štátu. V prípade členských štátov s registrami KP EUTL zabraňuje prevodom kjótskych jednotiek z ich depozitných účtov ETS AAU, ktoré by viedli k držbe kjótskych jednotiek na depozitnom účte ETS AAU v množstvách nižších, ako je minimálne vložené množstvo. V prípade členských štátov bez registra KP je minimálne vložené množstvo hodnotou použitou v procese zúčtovania.

2. EUTL po vydaní emisných kvót podľa kapitoly III v súlade s článkom 39 pridáva k minimálnemu vloženému množstvu také množstvo, ktoré sa rovná množstvu vydaných emisných kvót podľa kapitoly III.

3. EUTL odpočítava od minimálneho vloženého množstva určité množstvo bezodkladne:

a) po prevode emisných kvót podľa kapitoly III na účet Únie pre zrušenie emisných kvót uskutočnenom v dôsledku opravy množstva emisných kvót podľa kapitoly III smerom nadol po ich pridelení v súlade s článkom 37 ods. 3. V tomto prípade sa odpočítané množstvo rovná množstvu prevedených emisných kvót podľa kapitoly III;

b) po vyhradení kjótskych jednotiek zodpovedajúcich množstvu emisných kvót podľa kapitoly III odovzdaných prevádzkovateľmi lietadiel v súlade s článkom 54. V tomto prípade sa odpočítané množstvo rovná vyhradenému množstvu;

c) po stornovaní kjótskych jednotiek zodpovedajúcich množstvu emisných kvót podľa kapitoly III zrušených v súlade s článkom 55 ods. 1. V tomto prípade sa odpočítané množstvo rovná množstvu stornovaných jednotiek;

d) po zrušení emisných kvót podľa článku 55 ods. 2. V tomto prípade sa odpočítané množstvo rovná množstvu zrušených kvót.

4. Centrálny správca odpočítava dané množstvo od minimálneho vloženého množstva zaznamenaného v EUTL po vykonaní zúčtovacích transakcií v súlade s článkom 56. Odpočítané množstvo sa rovná celkovému množstvu emisných kvót podľa kapitoly III odovzdaných z užívateľských účtov, ktoré spravuje vnútroštátny správca členského štátu, za obdobie rokov 2008 – 2012, ku ktorému sa pripočíta zúčtovacia hodnota vypočítaná v súlade s článkom 56 ods. 3.

Článok 53

Vstupné množstvo a vstupný depozitný účet

1. EUTL zaznamenáva vstupné množstvo pre každý členský štát bez registra KP.

2. EUTL po prevode emisných kvót podľa kapitoly III z užívateľského účtu spravovaného členským štátom bez registra KP na užívateľský účet spravovaný iným členským štátom pridáva k vstupnému množstvu také množstvo, ktoré sa rovná množstvu prevedených emisných kvót podľa kapitoly III.

3. EUTL po prevode emisných kvót podľa kapitoly III z užívateľského účtu spravovaného členským štátom bez registra KP na užívateľský účet spravovaný členským štátom odpočítava od vstupného množstva také množstvo, ktoré sa rovná množstvu prevedených emisných kvót podľa kapitoly III.

4. EUTL nepovolí žiadny prevod emisných kvót podľa kapitoly III z účtov spravovaných členským štátom bez registra KP, ktorý by viedol k vstupnému množstvu vyššiemu ako je množstvo kjótskych jednotiek držaných na vstupnom depozitnom účte v prípade daného členského štátu.

5. Do 1. júla 2013 alebo do dátumu dokončenia zúčtovania podľa článku 56, podľa toho, ktorý dátum je neskorší, EUTL nepovolí žiadny prevod kjótskych jednotiek zo vstupného depozitného účtu v prípade konkrétneho členského štátu bez registra KP, ktorý by na vstupnom depozitnom účte členského štátu viedol k držbe množstiev nižších, ako je vstupné množstvo.

6. Do 1. júla 2013 alebo do dátumu dokončenia zúčtovania podľa článku 56 podľa toho, ktorý dátum je neskorší, centrálny správca vynuluje vstupné množstvo a vyprázdni vstupný depozitný účet prostredníctvom prevodov vykonaných v tomto poradí dôležitosti:

a) prevody v súlade s článkom 54 ods. 2;

b) prevody na depozitný účet ETS AAU členského štátu využívajúceho vstupný depozitný účet do množstva potrebného na prenos všetkých emisných kvót podľa kapitoly III v súlade s článkom 57;

c) prevody na holdingový účet strany KP Európskej únie do výšky všetkých predchádzajúcich prevodov z daného účtu na vstupný depozitný účet;

d) prevody na holdingový účet strany KP členského štátu využívajúceho vstupný depozitný účet.

Článok 54

Vyhradenie AAU zodpovedajúcich množstvu emisných kvót podľa kapitoly III odovzdaným prevádzkovateľmi lietadiel

1. Do 5. mája 2013 a potom každý rok správcovia registrov KP členských štátov s registrami KP prevedú na účet vyhradený pre odovzdané jednotky v oblasti leteckej dopravy v registri Únie množstvo AAU, ktoré sa rovná množstvu emisných kvót podľa kapitoly III odovzdaných prevádzkovateľmi lietadiel podľa článku 46 za aktuálne obdobie od 1. mája predchádzajúceho roku do 30. apríla aktuálneho roku.

2. Do 1. júla 2013 alebo do dátumu dokončenia procesu zúčtovania podľa článku 56 podľa toho, ktorý dátum je neskorší, centrálny správca prevedie zo vstupného depozitného účtu členského štátu bez registra KP na účet vyhradený pre odovzdané jednotky v oblasti leteckej dopravy v registri Únie také množstvo kjótskych jednotiek, ktoré sa rovná nižšiemu množstvu z týchto množstiev:

a) celkovému množstvu emisných kvót podľa kapitoly III odovzdaných z holdingových účtov prevádzkovateľa lietadla, ktoré spravuje daný členský štát bez registra KP;

b) celkovému množstvu jednotiek držaných na vstupnom účte.

Článok 55

Stornovanie kjótskych jednotiek vo vzťahu k zrušeným emisným kvótam podľa kapitoly III

1. Do 5. mája 2013 a potom každý rok každý správca registra KP prevedie dané množstvo AAU, ERU alebo CER, ale nie lCER ani tCER na stornovací účet v registri Únie. Prevedené množstvo sa rovná množstvu emisných kvót podľa kapitoly III zrušených v súlade s článkom 49 z užívateľských účtov spravovaných členským štátom užívateľa v období od 1. mája predchádzajúceho roku do 30. apríla aktuálneho roku.

2. Odchylne od odseku 1 správca registra nie je povinný previesť na stornovací účet v registri Únie množstvá AAU, ERU alebo CER, ktoré sa rovnajú zrušeným množstvám spĺňajúcim jednu z týchto podmienok:

a) k zrušeniu došlo na účte spravovanom členským štátom bez registra KP;

b) k zrušeniu došlo po 30. apríli roku nasledujúceho po poslednom roku obdobia.

Článok 56

Zúčtovanie prevodov emisných kvót

1. Aby sa na konci obdobia rokov 2008 – 2012 zaistilo, aby po prevodoch emisných kvót podľa kapitoly III medzi účtami spravovanými vnútroštátnymi správcami z rôznych členských štátov nasledovali prevody rovnakého množstva kjótskych jednotiek medzi registrami KP, uplatňujú sa odseky 2 až 4.

2. Prvý pracovný deň po 1. júni 2013 alebo deň po tom, ako sa dokončia všetky zmeny v minimálnych vložených množstvách súvisiace s opravami emisných kvót smerom nadol podľa článku 52 ods. 3 písm. a), podľa toho, ktorý dátum je neskorší, centrálny správca vypočíta zúčtovaciu hodnotu pre každý členský štát a oznámi ju vnútroštátnym správcom.

3. V prípade členských štátov s registrom KP sa zúčtovacia hodnota rovná:

a) minimálnemu vloženému množstvu 1. júna po odpočítaní;

b) celkovému množstvu emisných kvót podľa kapitoly III odovzdaných prevádzkovateľmi a spravovaných vnútroštátnym správcom členského štátu za obdobie rokov 2008 – 2012.

4. V prípade členských štátov bez registra KP sa zúčtovacia hodnota rovná vstupnému množstvu vypočítanému 1. júna 2013 v súlade s článkom 53.

5. Do piatich pracovných dní od oznámenia uvedeného v odseku 2 každý správca registra KP, ktorého členský štát má kladnú zúčtovaciu hodnotu, prevedie množstvo AAU rovnajúce sa zúčtovacej hodnote na centrálny zúčtovací účet ETS v registri Únie. V prípade členských štátov bez registra KP vykonáva tento prevod centrálny správca, a to zo vstupného depozitného účtu členského štátu bez registra KP.

6. Do piatich pracovných dní od dokončenia prevodov podľa odseku 5 centrálny správca prevedie množstvo AAU z centrálneho zúčtovacieho účtu ETS v registri Únie na holdingový účet strany KP v registri KP každého členského štátu so zápornou zúčtovacou hodnotou, ktoré sa rovná kladnému ekvivalentu zúčtovacej hodnoty. V prípade členských štátov bez registra KP sa toto množstvo prevedie na vstupný depozitný účet.

Článok 57

Prenos medzi obdobiami

Do 10 pracovných dní od dokončenia zúčtovacích transakcií podľa článku 56 sa v registri Únie zrušia emisné kvóty podľa kapitoly III a emisné kvóty podľa kapitoly II platné na obdobie rokov 2008 – 2012 držané na užívateľských účtoch v registri Únie a vydá sa rovnaké množstvo emisných kvót podľa kapitoly III platných na obdobie rokov 2013 – 2020 na tých istých účtoch.

Článok 58

Vyraďovanie AAU, ERU alebo CER zodpovedajúcich množstvu emisií prevádzkovateľov lietadiel z vnútroštátnej leteckej dopravy

1. Centrálny správca do 30. septembra roku nasledujúceho po roku nadobudnutia účinnosti tohto nariadenia prevedie z účtu vyhradeného pre odovzdané jednotky v oblasti leteckej dopravy v registri Únie na holdingový účet strany každého členského štátu množstvo kjótskych jednotiek, ktoré sa rovná takému množstvu overených emisií prevádzkovateľov lietadiel, ktoré bolo zahrnuté do vnútroštátneho inventára daného členského štátu v rámci UNFCCC za daný rok. Takto prevedené množstvá tvoria v čo najväčšom možnom rozsahu AAU. Ak množstvo AAU na účte vyhradenom pre odovzdané jednotky v oblasti leteckej dopravy nepostačuje na dokončenie všetkých prevodov, centrálny správca uskutočňuje prevody AAU prednostne do tých členských štátov, ktorých emisie z vnútroštátnej leteckej dopravy sú nižšie ako množstvo AAU, ktoré previedli na účet vyhradený pre odovzdané jednotky v oblasti leteckej dopravy v súlade s článkom 54 ods. 1.

2. Ak množstvá držané na účte vyhradenom pre odovzdané jednotky v oblasti leteckej dopravy nepostačujú na vykonanie prevodu podľa odseku 1, všetky množstvá, ktoré sa majú previesť, sa znížia s použitím faktoru, ktorý zodpovedá celkovému množstvu jednotiek držaných na účte vyhradenom pre odovzdané jednotky v oblasti leteckej dopravy, vydelenému celkovým množstvom jednotiek, ktoré treba previesť.







KAPITOLA VII

TECHNICKÉ POŽIADAVKY NA SYSTÉM REGISTROV







ODDIEL 1

Dostupnosť

Článok 59

Dostupnosť a spoľahlivosť registra Únie a EUTL

1. EUTL reaguje na akúkoľvek správu z akéhokoľvek registra do 24 hodín od jej doručenia.

2. Centrálny správca prijíma všetky primerané opatrenia, aby zaistil:

a) možnosť prístupu majiteľov účtov k registru Únie 24 hodín denne, 7 dní v týždni;

b) udržiavanie komunikačných spojení medzi registrom Únie a EUTL 24 hodín denne, 7 dní v týždni podľa článku 5 ods. 1 a 2;

c) zálohové technické a programové vybavenie pre prípad technickej poruchy v operáciách primárneho technického a programového vybavenia;

d) pohotové reakcie registra Únie a EUTL na žiadosti majiteľov účtov.

3. Centrálny správca zabezpečuje, aby sa do registra Únie a EUTL začlenili spoľahlivé systémy a postupy na ochranu všetkých údajov a na rýchle obnovenie všetkých údajov a operácií v prípade poruchy systému.

4. Centrálny správca sa usiluje, aby k prerušeniu prevádzky registra Únie a EUTL dochádzalo čo najmenej.

Článok 60

Konzultačné strediská

1. Vnútroštátni správcovia zabezpečujú prostredníctvom konzultačných stredísk poradenstvo a poskytujú pomoc majiteľom účtov v registri Únie, ktoré spravujú.

2. Centrálny správca zabezpečuje poradenstvo pre vnútroštátnych správcov prostredníctvom centrálneho konzultačného strediska na účely poskytovania pomoci v súlade s odsekom 1.







ODDIEL 2

Bezpečnosť a preverovanie

Článok 61

Preverovanie registrov a EUTL

1. Totožnosť registra Únie sa preveruje podľa EUTL prostredníctvom digitálnych osvedčení a užívateľských mien a hesiel, ako sa uvádza v špecifikáciách pre výmenu údajov a v technických špecifikáciách ustanovených v článku 71.

2. Členské štáty a Únia používajú digitálne osvedčenia vydané Sekretariátom UNFCCC alebo ním menovaným subjektom na preverenie svojich registrov v rámci ITL na účely vytvorenia komunikačného spojenia uvedeného v článku 5.

Článok 62

Prístup k účtom v registri Únie

1. Majitelia účtov majú prístup k svojim účtom v registri Únie prostredníctvom zabezpečenej oblasti registra Únie. Centrálny správca zaisťuje možnosť prístupu k zabezpečenej oblasti webovej stránky registra Únie prostredníctvom internetu. Webová stránka registra Únie je dostupná vo všetkých jazykoch Európskej únie.

2. Centrálny správca zaisťuje, aby k účtom v registri Únie, ku ktorým sa umožňuje prístup prostredníctvom obchodných platforiem v súlade s článkom 19 ods. 3 a v prípade ktorých je jeden splnomocnený zástupca aj splnomocneným zástupcom holdingového účtu obchodnej platformy, mala prístup obchodná platforma, ktorú prevádzkuje majiteľ daného holdingového účtu obchodnej platformy.

3. Komunikácia medzi splnomocnenými zástupcami alebo obchodnými platformami a zabezpečenou oblasťou registra Únie je zakódovaná v súlade s bezpečnostnými požiadavkami ustanovenými v špecifikáciách pre výmenu údajov a v technických špecifikáciách podľa článku 71.

4. Centrálny správca prijíma všetky potrebné opatrenia, aby zabránil neoprávnenému prístupu k zabezpečenej oblasti webovej stránky registra Únie.

5. Ak dôjde k narušeniu bezpečnosti autentifikačných referencií splnomocneného zástupcu alebo dodatočného splnomocneného zástupcu, splnomocnený zástupca alebo dodatočný splnomocnený zástupca o tom bezodkladne informuje správcu účtu a požaduje za seba náhradu.

Článok 63

Preverovanie a schvaľovanie splnomocnených zástupcov v registri Únie

1. Register Únie prideľuje každému splnomocnenému zástupcovi a dodatočnému splnomocnenému zástupcovi užívateľské meno a heslo v záujme ich preverenia na účely prístupu do registra.

2. Splnomocnený zástupca alebo dodatočný splnomocnený zástupca má prístup len k tým účtom v rámci registra Únie, na prístup ku ktorým je splnomocnený, a môže požadovať iniciovanie len tých postupov, ktoré je splnomocnený požadovať podľa článku 19. Tento prístup alebo žiadosť sa uskutočňujú cez zabezpečenú oblasť webovej stránky registra Únie.

3. Okrem užívateľského mena a hesla uvedeného v odseku 1 vnútroštátni správcovia zabezpečujú aj druhotné preverenie všetkých účtov, ktoré spravujú. Typy mechanizmov druhotného preverovania, ktoré možno použiť pri prístupe k registru Únie, sa ustanovujú v špecifikáciách pre výmenu údajov a v technických špecifikáciách podľa článku 71.

4. Správca účtu sa môže domnievať, že užívateľ, ktorého preverenie v registri Únie prebehlo úspešne, je splnomocneným zástupcom alebo dodatočným splnomocneným zástupcom zaregistrovaným na základe poskytnutých autentifikačných referencií na účely preverenia, pokiaľ